CELEX: 52012PC0710
Language: sk
Date: 2012-11-29
Title: Návrh ROZHODNUTIE EURÓPSKEHO PARLAMENTU A RADY o všeobecnom environmentálnom akčnom programe Únie do roku 2020 „Dobrý život v rámci možností našej planéty“

|
			
		
		
		52012PC0710
		
			Návrh ROZHODNUTIE EURÓPSKEHO PARLAMENTU A RADY o všeobecnom environmentálnom akčnom programe Únie do roku 2020 „Dobrý život v rámci možností našej planéty“ /* COM/2012/0710 final - 2012/0337 (COD) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Rozvoj politiky EÚ v oblasti životného
prostredia sa od začiatku sedemdesiatych rokov 20. storočia riadil
environmentálnymi akčnými programami (EAP). V súlade so zmluvou sa
EAP prijímajú riadnym legislatívnym postupom. Šiesty EAP sa skončil
v júli 2012 a Európska komisia preto v reakcii na požiadavky
zainteresovaných strán vrátane Rady a Európskeho parlamentu predkladá
návrh nadväzujúceho programu.
Kontext tohto návrhu má štyri aspekty. Po prvé,
napriek pokroku dosiahnutému v niektorých oblastiach hlavné problémy v
oblasti životného prostredia pretrvávajú, a naďalej existujú aj príležitosti
urobiť životné prostredie odolnejším proti systémovým rizikám
a zmene. Po druhé, EÚ prijala stratégiu
Európa 2020 pre inteligentný, udržateľný a inkluzívny rast, ktorá je
smerodajná pre rozvoj politiky na obdobie do roku 2020. Po tretie, zatiaľ
čo mnoho členských štátov sa snaží vyrovnať sa
s hospodárskou krízou, potreba štrukturálnych reforiem ponúka EÚ nové
príležitosti priblížiť sa k inkluzívnemu ekologickému hospodárstvu.
A napokon, samit RIO+20 zdôraznil význam globálneho rozmeru.
Cieľom tohto EAP je posilniť prínos
politiky v oblasti životného prostredia k prechodu na nízkouhlíkové
hospodárstvo efektívne využívajúce zdroje, ktoré chráni a posilňuje
prírodný kapitál a napomáha zdravie a blahobyt občanov. Program
poskytuje zastrešujúci rámec pre politiku životného prostredia do roku 2020
a určuje deväť prioritných cieľov, ktoré majú
dosiahnuť EÚ a jej členské štáty.
Zodpovednosť za splnenie cieľov
a zámerov v oblasti životného prostredia a zmeny klímy nesie
spoločne EÚ a jej členské štáty. Program by sa mal realizovať
v súlade so zásadou subsidiarity na zodpovedajúcej úrovni.
2.           VÝSLEDKY KONZULTÁCIÍ SO ZAINTERESOVANÝMI
STRANAMI A POSÚDENÍ VPLYVU
Pri príprave tohto návrhu Komisia vykonala posúdenie
vplyvu, v ktorom boli zohľadnené názory vyjadrené ostatnými inštitúciami
EÚ, ako aj širokou škálou zainteresovaných strán. Komisia čerpala aj
z mnohých štúdií a hodnotení. Z posúdenia vyplýva, že návrh by priniesol
pridanú hodnotu v mnohých smeroch: poskytol by strategický rámec pre
politiku životného prostredia v EÚ, zabezpečil by komplementárnosť
a súdržnosť, zaručil by predvídateľnosť a rovnaké
podmienky a stimuloval by opatrenia na všetkých úrovniach riadenia. Názory
vyjadrené väčšinou zainteresovaných strán podporujú tieto závery aj navrhované
zameranie programu.
3.           PRÁVNE PRVKY NÁVRHU
Tento návrh rozhodnutia Európskeho parlamentu
a Rady o novom všeobecnom environmentálnom akčnom programe Únie
do roku 2020 sa zakladá na článku 192 ods. 3 Zmluvy o fungovaní
EÚ. 
4.           VPLYV NA ROZPOČET
Program v tomto návrhu rozhodnutia bol
vypracovaný v súlade s návrhom Komisie pre viacročný
finančný rámec EÚ na obdobie rokov 2014 – 2020.
2012/0337 (COD)
Návrh
ROZHODNUTIE EURÓPSKEHO PARLAMENTU A RADY
o všeobecnom environmentálnom
akčnom programe Únie do roku 2020
„Dobrý život v rámci možností našej
planéty“
(Text s významom pre EHP)
EURÓPSKY PARLAMENT A RADA
EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 192 ods. 3,
so zreteľom na návrh Európskej komisie,
po postúpení návrhu legislatívneho aktu
národným parlamentom,
so zreteľom na stanovisko Európskeho
hospodárskeho a sociálneho výboru[1],
so zreteľom na stanovisko Výboru regiónov[2],
konajúc v súlade s riadnym
legislatívnym postupom,
Keďže:
(1)       Európska únia si dala za
cieľ stať sa do roku 2020 inteligentným, udržateľným
a inkluzívnym hospodárstvom so súborom politík a opatrení na prechod
k nízkouhlíkovému hospodárstvu efektívne využívajúcemu zdroje[3] .
(2)       Od roku 1973 vytvárali rámec
pre činnosť Únie v oblasti životného prostredia nadväzujúce
environmentálne akčné programy. 
(3)       Šiesty environmentálny
akčný program Spoločenstva (6. EAP) sa skončil v júli
2012, ale mnohé opatrenia a činnosti začaté v jeho rámci sa
ďalej vykonávajú.
(4)       V záverečnom
posúdení 6. EAP sa konštatovalo, že program bol prínosom pre životné
prostredie a vytvoril zastrešujúci rámec strategického smerovania politiky
v oblasti životného prostredia. Napriek týmto úspechom stále pretrvávajú
neudržateľné trendy vo všetkých štyroch prioritných oblastiach stanovených
v 6. EAP: zmena klímy, biodiverzita, životné prostredie
a zdravie a udržateľné využívanie prírodných zdrojov
a nakladanie s odpadom.
(5)       Záverečné posúdenie poukázalo
na niektoré nedostatky 6. EAP, ktoré by sa mali riešiť v rámci
nového programu.
(6)       Globálne systémové trendy
a výzvy spojené s populačnou dynamikou, urbanizáciou, chorobami
a pandémiami, zrýchľujúcou sa zmenou technológií
a s neudržateľným hospodárskym rastom prispievajú k tomu, že
riešenie environmentálnych problémov a dosiahnutie trvalo udržateľného
rozvoja je zložité. V záujme zabezpečenia dlhodobej prosperity Únie je
potrebné prijať ďalšie opatrenia na riešenie týchto problémov.
(7)       Je nevyhnutné, aby sa prioritné
ciele Únie na rok 2020 stanovili z hľadiska dlhodobej vízie do roku
2050. Nový program by mal vychádzať z politických iniciatív v rámci
stratégie Európa 2020[4]
vrátane klimaticko-energetického balíka EÚ[5],
plánu prechodu na nízkouhlíkové hospodárstvo v roku 2050[6], stratégie EÚ v oblasti
biodiverzity do roku 2020[7],
plánu pre Európu efektívne využívajúcu zdroje[8]
a hlavnej iniciatívy Inovácia v Únii[9].
(8)       Program by mal pomôcť
dosiahnuť ciele v oblasti životného prostredia, ktoré už Únia
schválila.
(9)       Únia odsúhlasila dosiahnuť
do roku 2020 zníženie emisií skleníkových plynov (ESP) v EÚ najmenej
o 20 % (30 % za predpokladu, že ostatné vyspelé krajiny sa
zaviažu k porovnateľnému zníženiu ESP a že rozvojové krajiny sa
zaviažu prispieť primerane svojim povinnostiam a schopnostiam),
zabezpečiť, aby do roku 2020 20 % spotreby energie pochádzalo
z obnoviteľných zdrojov, a zlepšením energetickej účinnosti
dosiahnuť zníženie využívania primárnej energie o 20 % oproti
predpokladaným úrovniam[10].
(10)     Únia odsúhlasila zastaviť
do roku 2020 stratu biodiverzity a degradáciu ekosystémových služieb
v EÚ a obnoviť ich v čo najväčšej možnej miere
a zároveň zvýšiť príspevok EÚ k zamedzeniu straty
biodiverzity v celosvetovom meradle[11].
(11)     Únia odsúhlasila dosiahnuť
do roku 2015 dobrý stav všetkých vôd v Únii vrátane sladkých vôd (riek
a jazier, spodnej vody), brakických vôd (ústí riek/delt) a pobrežných
vôd v šírke jednej námornej míle od pobrežia[12].
(12)     Únia odsúhlasila dosiahnuť
do roku 2020 dobrý environmentálny stav vo všetkých morských vodách v Únii[13].
(13)     Únia odsúhlasila dosiahnuť
takú úroveň kvality ovzdušia, ktorá nebude mať výrazný negatívny
vplyv na ľudské zdravie a životné prostredie ani nebude pre ne
predstavovať riziká[14].
(14)     Únia odsúhlasila dosiahnuť
do roku 2020, že chemické látky sa budú používať a vyrábať
spôsobmi, ktoré povedú k minimalizácii významných nepriaznivých
účinkov na ľudské zdravie a životné prostredie[15].
(15)     Únia odsúhlasila chrániť
životné prostredie a ľudské zdravie predchádzaním alebo znižovaním
negatívnych vplyvov vytvárania odpadu a nakladania s odpadom,
znižovaním celkového vplyvu využívania zdrojov a zvyšovaním efektívnosti ich
využívania uplatňovaním nasledujúcej hierarchie spôsobov nakladania
s odpadom: predchádzanie jeho vzniku, príprava na opätovné použitie,
recyklácia, iné zhodnocovanie, zneškodňovanie[16].
(16)     Únia odsúhlasila usilovať
sa o úplné oddelenie hospodárskeho rastu od zhoršovania životného
prostredia[17].
(17)     Únia odsúhlasila snažiť
sa dosiahnuť stav bez ďalšej degradácie krajiny v kontexte
trvalo udržateľného rozvoja[18].
(18)     Politika životného prostredia
Únie sa zakladá na zásade znečisťovateľ platí, zásade predbežnej
opatrnosti a prevencie a zásade nápravy znečistenia pri zdroji.
(19)     Opatrenia na realizáciu týchto
prioritných cieľov by sa mali prijať na rôznych úrovniach riadenia
v súlade so zásadou subsidiarity. 
(20)     Na zabezpečenie úspešnej
realizácie programu a dosiahnutie jeho prioritných cieľov je dôležité
zapojenie mimovládnych subjektov.
(21)     Strata biodiverzity
a degradácia ekosystémov v Únii majú významné dôsledky pre životné
prostredie a sú nákladné pre spoločnosť ako celok, najmä pre
hospodárske subjekty v odvetviach, ktoré sú priamo závislé od
ekosystémových služieb. 
(22)     Existuje značný priestor
na znižovanie emisií skleníkových plynov a zvyšovanie efektívnosti využíania
zdrojov v Únii. To zmierni tlak na životné prostredie a povedie k väčšej
konkurencieschopnosti a novým zdrojom rastu a zamestnanosti
prostredníctvom úspor nákladov, ktoré sa dosiahnu vyššou účinnosťou,
komercializáciou inovácií a lepším hospodárením so zdrojmi počas
celého ich životného cyklu. 
(23)     Environmentálne problémy
a vplyvy naďalej predstavujú významné riziká pre ľudské zdravie
a blahobyt, pričom opatrenia na zlepšenie stavu životného prostredia
môžu byť prospešné. 
(24)     Úplné a jednotné
vykonávanie environmentálneho acquis v celej Únii je dobrá
investícia pre životné prostredie a ľudské zdravie a aj pre
hospodárstvo. 
(25)     Politika Únie v oblasti
životného prostredia by mala naďalej vychádzať zo spoľahlivej
vedomostnej základne. 
(26)     Ciele týkajúce sa životného
prostredia by mali byť podporované primeranými investíciami. 
(27)     Na zníženie tlakov na životné
prostredie, ktoré vyplývajú z politiky a činnosti iných odvetví
a na dosiahnutie cieľov súvisiacich so životným prostredím
a s klímou je nevyhnutné začlenenie environmentálnej
problematiky. 
(28)     Únia je husto obývaná
a vyše 70 % jej občanov žije v mestských
a prímestských oblastiach a čelí špecifickým výzvam súvisiacim
so životným prostredím a klímou. 
(29)     Mnohé environmentálne problémy
sú celosvetového charakteru a môžu byť úplne vyriešené len
prostredníctvom komplexného globálneho prístupu, zatiaľ čo iné majú výrazne
regionálny rozmer, ktorý si vyžaduje spoluprácu so susednými krajinami. 
(30)     Nový všeobecný akčný
program ako súčasť nadväzných krokov po konferencii Organizácie
spojených národov o trvalo udržateľnom rozvoji (samit RIO+20) by mal
podporovať medzinárodné a regionálne procesy, ktorých cieľom je
zmeniť globálne hospodárstvo na inkluzívne ekologické hospodárstvo
v kontexte trvalo udržateľného rozvoja a znižovania chudoby.
(31)     Vhodná kombinácia politických
nástrojov môže podnikom a spotrebiteľom umožniť lepšie porozumieť
vplyvu ich činností na životné prostredie a riadiť ho. K takýmto
politickým nástrojom patria ekonomické stimuly, trhovo založené nástroje,
požiadavky na informácie, ako aj dobrovoľné nástroje a opatrenia na
doplnenie legislatívnych rámcov a zapojenie zainteresovaných strán na
rôznych úrovniach.
(32)     Všetky opatrenia, činnosti
a ciele stanovené v novom všeobecnom environmentálnom akčnom
programe by sa mali uskutočňovať v súlade so zásadami
inteligentnej regulácie[19]
a podľa potreby by sa malo vykonať komplexné posúdenie ich
vplyvu.
(33)     Pokrok pri plnení cieľov
nového všeobecného environmentálneho akčného programu by sa mal
sledovať, posudzovať a hodnotiť na základe dohodnutých
ukazovateľov, 
PRIJALI TOTO ROZHODNUTIE:
Článok 1
Prijíma sa všeobecný akčný program Únie
v oblasti životného prostredia na obdobie do 31. decembra 2020
(ďalej len „program“) uvedený v prílohe.
Článok 2
1. Únia sa pri vykonávaní programu zameriava
na tieto ciele:
a)      chrániť, zachovávať a zveľaďovať
prírodný kapitál Únie,
b)      prejsť v Únii na nízkouhlíkové
ekologické a konkurencieschopné hospodárstvo efektívne využívajúce zdroje,
c)      chrániť občanov Únie pred
environmentálnymi tlakmi a rizikami ohrozujúcimi ich zdravie
a blahobyt,
d)      maximalizovať prínosy právnych
predpisov Únie v oblasti životného prostredia,
e)      zdokonaliť vedomostnú základňu
pre politiku v oblasti životného prostredia,
f)       zabezpečiť investície do
politiky v oblasti ochrany životného prostredia a klímy a správne
stanoviť ceny,
g)      zlepšiť začlenenie problematiky
životného prostredia a súdržnosť politík,
h)      posilniť udržateľnosť
miest v Únii,
i)       zvýšiť účinnosť Únie pri
riešení regionálnych a celosvetových environmentálnych problémov.
2. Program je založený na zásade
znečisťovateľ platí, zásade predbežnej opatrnosti a prevencie a zásade
nápravy znečisťovania priamo pri zdroji.
3. Všetky opatrenia, činnosti
a ciele stanovené v programe sa vykonávajú v súlade so zásadami
inteligentnej regulácie[20]
a podľa potreby sa vykoná komplexné posúdenie ich vplyvu.
Článok 3
1. Za zabezpečenie realizácie prioritných
cieľov stanovených v tomto programe zodpovedá Únia a jej
členské štáty. Pri riešení zistených problémov uplatňujú súdržný
prístup. Opatrenia sa prijímajú v náležitom súlade so zásadou subsidiarity
a na úrovni, ktorá je najvhodnejšia na dosiahnutie prioritných cieľov
a súvisiacich výsledkov stanovených v tomto programe.
2. Verejné orgány na všetkých úrovniach
spolupracujú pri vykonávaní tohto programu s podnikmi a sociálnymi
partnermi, občianskou spoločnosťou a jednotlivými
občanmi. 
Článok 4
Toto rozhodnutie nadobúda účinnosť
dvadsiatym dňom po jeho uverejnení v Úradnom vestníku Európskej
únie.
V Bruseli
Za Európsky parlament                                 Za
Radu
predseda                                                        predseda
PRÍLOHA
„Dobrý život v rámci možností našej
planéty“
AKČNÝ PROGRAM
DO ROKU 2020
1.           Za posledných 40 rokov bola
v oblasti životného prostredia zavedená široká škála právnych predpisov,
ktoré spolu predstavujú najkomplexnejšie moderné normy na svete. To pomohlo
riešiť niektoré z najzávažnejších environmentálnych problémov
občanov a podnikov v Únii.
2.           V posledných
desaťročiach sa značne znížili emisie znečisťujúcich
látok do ovzdušia, vody a pôdy a v posledných rokoch rovnako aj
emisie skleníkových plynov (ESP). Právne predpisy EÚ o chemických látkach
sa zmodernizovali a obmedzilo sa použitie mnohých toxických alebo nebezpečných
látok, ako sú olovo, kadmium a ortuť, vo výrobkoch, ktoré sa
nachádzajú vo väčšine domácností. Kvalita vody, ktorú používajú občania
EÚ, patrí medzi najlepšie na svete a vyše 18 % územia EÚ a 4 %
jej morí bolo označených za chránené prírodné oblasti.
3.           Politika Únie v oblasti
životného prostredia stimuluje inovácie a investície do ekologických
výrobkov a služieb, čím sa vytvárajú pracovné miesta a vývozné
príležitosti[21].
Postupné rozširovania Európskej únie prispeli k rozšíreniu vysokých
štandardov ochrany životného prostredia na veľkú časť európskeho
kontinentu a úsilie Únie prispelo k posilneniu medzinárodného záväzku
bojovať proti zmene klímy a strate biodiverzity
a k úspešnému celosvetovému úsiliu o odstránenie látok, ktoré
poškodzujú ozónovú vrstvu, a olovnatých palív.
4.           Značný pokrok sa
dosiahol aj v začleňovaní cieľov týkajúcich sa životného
prostredia do iných politík a činností Únie. Reformovaná
spoločná poľnohospodárska politika (SPP) od roku 2003 spojila priame
platby s požiadavkami na poľnohospodárov, aby udržiavali pôdu
v dobrom poľnohospodárskom a ekologickom stave a aby
dodržiavali príslušné právne predpisy v oblasti životného prostredia. Boj
proti zmene klímy sa stal neoddeliteľnou súčasťou energetickej
politiky a pokrok nastal aj v začlenení otázok, ktoré sa týkajú efektívneho
využívania zdrojov, zmeny klímy a energetickej účinnosti, do
ďalších kľúčových odvetví, ako sú doprava a stavebníctvo. 
5.           Mnoho environmentálnych
trendov v EÚ však naďalej vyvoláva znepokojenie, v neposlednom
rade pre nedostatočné vykonávanie existujúcich právnych predpisov EÚ
v oblasti životného prostredia. Iba 17 % druhov a biotopov,
ktoré sú posudzované podľa smernice o biotopoch[22], je v dobrom stave
a degradácia a strata prírodného kapitálu ohrozuje úsilie o dosiahnutie
cieľov EÚ v oblasti biodiverzity a zmeny klímy. Znamená to
vysoké súvisiace náklady, ktoré v našom hospodárskom ani sociálnom systéme
doteraz neboli riadne vyhodnotené. Tridsať percent územia EÚ je veľmi
rozdrobených, čo má nepriaznivý vplyv na spojitosť ekosystémov, ich
zdravie a schopnosť poskytovať služby a životaschopné biotopy
pre jednotlivé druhy. Hoci sa v EÚ dosiahol pokrok v oddeľovaní
hospodárskeho rastu od emisií skleníkových plynov, využívania zdrojov a vplyvov
na životné prostredie, využívanie zdrojov je stále v značnej miere
neudržateľné a neefektívne, a s odpadom sa zatiaľ nenakladá
náležitým spôsobom. Výsledkom toho je, že podniky v EÚ prichádzajú o významné
príležitosti, ktoré ponúka efektívne využívanie zdrojov z hľadiska
konkurencieschopnosti, znižovania nákladov, zvyšovania produktivity
a zabezpečenia dodávok. Kvalita vody a úroveň
znečistenia ovzdušia sú v mnohých častiach Európy ešte
problematické a občania EÚ sú naďalej vystavovaní
nebezpečným látkam, prípadne je ohrozované ich zdravie a dobré
životné podmienky. Neudržateľné využívanie krajiny vyčerpáva úrodnú
pôdu, čo má nepriaznivý vplyv na potravinovú bezpečnosť
a plnenie cieľov v oblasti biodiverzity. K degradácii pôdy dochádza
naďalej do značnej miery nekontrolovane.
6.           Zmena životného prostredia
v EÚ je v čoraz väčšom rozsahu vyvolávaná vývojom, ktorý
prebieha na globálnej úrovni, vrátane demografickej štruktúry, spotrebných
a obchodných modelov a rýchleho technologického pokroku. Tento vývoj
môže ponúkať významné príležitosti pre hospodársky rast
a spoločenský blahobyt, ale zároveň predstavuje výzvy a vytvára
neistoty pre hospodárstvo a spoločnosť EÚ a spôsobuje
zhoršovanie životného prostredia na celom svete[23].
7.           Rastúci globálny dopyt po
výrobkoch a službách a čerpanie zdrojov spolu so súčasnými
nehospodárnymi systémami výroby a spotreby vo svetovom hospodárstve
zvyšujú ceny základných surovín, nerastov a energie, zhoršujú
znečistenie životného prostredia, vytvárajú viac odpadu, zvyšujú globálne
emisie skleníkových plynov a spôsobujú degradáciu pôdy, odlesňovanie
a stratu biodiverzity. Takmer dve tretiny svetových ekosystémov upadajú[24] a existujú dôkazy, že
hranice možností našej planéty pre biodiverzitu, zmenu klímy a cyklus
dusíka už boli prekročené[25].
Je pravdepodobné, že pokiaľ nenastane významný pokrok v zlepšovaní efektívneho
využívania zdrojov, do roku 2030 dosiahne globálny deficit zásob vody 40 %.
Existuje takisto riziko, že zmena klímy tieto problémy len prehĺbi,
čo si vyžiada vysoké náklady. V roku 2011 mali katastrofy
čiastočne spôsobené zmenou klímy za následok globálne ekonomické
straty vo výške viac než 300 miliárd EUR. Organizácia pre hospodársku
spoluprácu a rozvoj (OECD) varovala, že riziká pokračujúceho
znehodnocovania a ubúdania prírodného kapitálu prinášajú so sebou
nezvratné zmeny, ktoré by mohli ohroziť dve storočia rastu životnej
úrovne a viesť k značným nákladom[26].
8.           Na riešenie niektorých
z týchto zložitých otázok je potrebné plne využívať potenciál
existujúcich environmentálnych technológií a zabezpečiť
nepretržitý vývoj najlepších dostupných techník a inovácií a ich
zavádzanie do priemyslu. Nevyhnutný je tiež rýchly pokrok v perspektívnych
odboroch vedy a techniky. Ten by mal byť umožnený podporou výskumu
a vytváraním podmienok, ktoré by napomáhali súkromné investície do
výskumu. Súčasne potrebujeme lepšie pochopiť možné riziká ohrozujúce
životné prostredie a zdravie ľudí, ktoré sú spojené s novými
technológiami, a musíme ich lepšie posúdiť a riadiť. To je
predpokladom na to, aby verejnosť nové technológie prijala, ako aj na to,
aby EÚ dokázala účinne a včas identifikovať možné riziká
súvisiace s technickým rozvojom a reagovať na ne.
9.           Na zabezpečenie dobrého
života v budúcnosti je potrebné už dnes prijať naliehavé a koordinované
postupy na zlepšenie ekologickej odolnosti a na maximalizáciu prínosov,
ktoré môže poskytnúť politika v oblasti životného prostredia
hospodárstvu a spoločnosti, a to pri rešpektovaní ekologických
limitov našej planéty. Tento program odráža odhodlanie EÚ premeniť sa na
inkluzívne ekologické hospodárstvo, ktoré zabezpečuje rast a vývoj,
chráni zdravie a blahobyt ľudí, poskytuje im dôstojné pracovné
miesta, zmenšuje nerovnosti a investuje do prírodného kapitálu a jeho
zachovania.
10.         Nasledujúca vízia pre rok 2050
má pomôcť pri smerovaní opatrení do roku 2020 a v ďalšom
období: v roku 2050 budeme žiť dobrý život v ekologických medziach
našej planéty. Zdrojom našej prosperity a zdravého prostredia bude inovatívne
cyklické hospodárstvo, v ktorom sa ničím neplytvá a v ktorom sú prírodné
zdroje spravované tak, aby posilňovali odolnosť našej
spoločnosti. Náš rast s nízkymi emisiami uhlíka je už dávno oddelený
od využívania zdrojov a udáva krok globálne udržateľnému hospodárstvu.
11.         Na takúto premenu je potrebné plné
začlenenie otázok životného prostredia do ďalších politík, napríklad v
oblasti energetiky, dopravy, poľnohospodárstva, rybného hospodárstva,
ekonomiky a priemyslu, výskumu a inovácií, zamestnanosti a do
sociálnej politiky, aby sa vytvoril súdržný, vzájomne prepojený prístup. Opatrenia
v rámci EÚ by mali dopĺňať aj posilnené opatrenia na
celosvetovej úrovni a spolupráca so susednými krajinami pri riešení
spoločných výziev.
12.         EÚ začala túto premenu za
pochodu pomocou dlhodobých, integrovaných stratégií na zastavenie straty biodiverzity[27], zlepšenie efektívneho
využívania zdrojov[28]
a urýchlenie prechodu na nízkouhlíkové hospodárstvo[29]. Komisia viac začlenila environmentálne
otázky a ciele do nedávnych iniciatív prijatých v iných
kľúčových oblastiach politiky vrátane energetiky[30] a dopravy[31] a snaží sa zlepšiť environmentálne
prínosy prostredníctvom reformy politík EÚ v oblasti
poľnohospodárstva a rozvoja vidieka, rybného hospodárstva
a súdržnosti, pričom vychádza z doterajších výsledkov. 
13.         EÚ sa zaviazala plniť
celý rad medzinárodne dohodnutých záväzkov týkajúcich sa životného prostredia
vrátane záväzkov prijatých na konferencii Organizácie Spojených národov o trvalo
udržateľnom rozvoji (samit Rio+20)[32],
kde vyjadrila svoju podporu inkluzívnemu ekologickému hospodárstvu ako ústrednej
časti širšej stratégie trvalo udržateľného rozvoja.
14.         Tento program dopĺňa
uvedené úsilie vymedzením prioritných cieľov, ktoré má EÚ dosiahnuť
v období do roku 2020. 
15.         V mnohých prípadoch budú
opatrenia na dosiahnutie týchto cieľov potrebné predovšetkým na
vnútroštátnej, regionálnej alebo miestnej úrovni, v súlade so zásadou
subsidiarity. V iných prípadoch bude potrebné vykonať dodatočné
opatrenia na úrovni EÚ. Vzhľadom na to, že politika v oblasti
životného prostredia patrí do spoločnej právomoci EÚ, jedným
z cieľov tohto programu je vytvoriť spoločnú
zodpovednosť za spoločné ciele a zámery
a zabezpečiť rovnaké podmienky pre podniky a verejné
orgány. Jasné ciele a zámery zároveň tvorcom politík
a ďalším zainteresovaným stranám vrátane regiónov a miest,
podnikov, sociálnych partnerov a jednotlivých občanov naznačia smerovanie
a poskytnú predvídateľný rámec činností.
TEMATICKÉ PRIORITY
Prioritný cieľ 1:
Chrániť, zachovávať a zveľaďovať prírodný kapitál
EÚ
16.         Hospodárska prosperita
a blahobyt EÚ sa opierajú o prírodný kapitál, ktorý zahŕňa
ekosystémy poskytujúce základné výrobky a služby, od úrodnej pôdy a
multifunkčných lesov po produktívny pôdny fond a moria, od sladkých
vôd a čistého vzduchu po opeľovanie, od ochrany pred
povodňami cez reguláciu klímy až po ochranu pred prírodnými katastrofami. Rozsiahly
súbor právnych predpisov EÚ sa snaží chrániť, zachovávať
a zveľaďovať prírodný kapitál, a to vrátane rámcovej
smernice o vode[33],
rámcovej smernice o morskej stratégii[34],
smernice o kvalite ovzdušia a s ňou súvisiacich smerníc[35], ako aj smernice
o biotopoch a smernice o vtákoch[36]. K zmierneniu tlakov na
biodiverzitu vrátane ekosystémov, druhov a biotopov prispievajú aj právne
predpisy v oblasti boja proti zmene klímy, chemických látok, priemyselných
emisií a odpadu.
17.         Z nedávnych hodnotení však
vyplýva, že biodiverzita v EÚ stále ubúda a že väčšina
ekosystémov je vážne poškodená[37].
V stratégii EÚ v oblasti biodiverzity do roku 2020[38] sa stanovujú ciele
a opatrenia nevyhnutné na zvrátenie týchto nepriaznivých trendov a na
posilnenie ekosystémových služieb. Aby mohla EÚ splniť svoj hlavný
cieľ v oblasti biodiverzity do roku 2020, musí sa uvedená stratégia
vykonávať v plnom rozsahu. Sú do nej síce začlenené
opatrenia na zlepšenie vykonávania smernice o vtákoch a smernice
o biotopoch vrátane sústavy Natura 2000, no na dosiahnutie hlavného
cieľa bude potrebné úplné vykonávanie všetkých existujúcich právnych
predpisov zameraných na ochranu prírodného kapitálu.
18.         Napriek doterajšiemu
značnému úsiliu bude požiadavka rámcovej smernice o vode dosiahnuť
„dobrý ekologický stav“ do roku 2015 splnená pravdepodobne len v prípade zhruba
53 % útvarov povrchových vôd v EÚ[39].
Existuje aj riziko, že cieľ rámcovej smernice o morskej stratégii
dosiahnuť do roku 2020 „dobrý environmentálny stav“ nebude dosiahnutý,
okrem iného aj pre pokračujúci nadmerný rybolov a výskyt odpadkov
v európskych moriach. A aj keď politika EÚ v oblasti
ovzdušia a priemyselných emisií pomohla zmenšiť mnohé formy
znečistenia, ekosystémy naďalej trpia nadmerným ukladaním dusíka
a znečistením ozónom, ktoré súvisia s emisiami z dopravy,
intenzívneho poľnohospodárstva a výroby elektrickej energie.
19.         Ochrana, zachovanie
a zveľadenie prírodného kapitálu EÚ si preto vyžadujú riešenie
problémov pri zdroji okrem iného prostredníctvom lepšieho začlenenia
cieľov týkajúcich sa prírodného kapitálu do iných politík, čím sa
zabezpečí súdržnosť politík a spoločné prínosy. Na
podporu týchto cieľov sú určené prvky ekologizácie uvedené
v návrhoch reforiem Komisie, najmä týkajúcich sa politiky EÚ
v oblasti poľnohospodárstva, rybného hospodárstva a súdržnosti,
ktoré sú podložené návrhmi na ekologizáciu rozpočtu EÚ v rámci
viacročného finančného rámca na obdobie rokov 2014 – 2020. Napríklad
pre vodné ekosystémy vo vidieckych oblastiach by malo byť prínosom
spojenie poľnohospodárskych platieb s dodržiavaním príslušných
požiadaviek rámcovej smernice o vode podľa návrhov Komisie na reformu
SPP[40].
Ekologizácia SPP bude podporovať aj environmentálne prospešné
poľnohospodárske postupy diverzifikácie plodín, ochrany trvalých trávnych
porastov a zriaďovania a udržiavania ekologicky hodnotných
oblastí poľnohospodárskej pôdy a zalesnených oblastí.
20.         V prípade morského
prostredia platí, že hoci námorné odvetvie ponúka ekonomické príležitosti od
rybolovu, cez lodnú dopravu a akvakultúru až po suroviny, získavanie
energie na mori a morské biotechnológie, je nevyhnutné
zabezpečiť ich využívanie v súlade s ochranou
a udržateľnou správou morských a pobrežných ekosystémov.
21.         Ako súčasť politiky EÚ
v oblasti zmeny klímy by sa mali vo väčšej miere uplatňovať
postupy na prispôsobenie sa zmene klímy a jej zmiernenie, ktoré rešpektujú
ekosystém a sú prospešné aj pre biodiverzitu a poskytovanie
ďalších ekosystémových služieb, zatiaľ čo pri rozhodovaní
týkajúcom sa energie z obnoviteľných zdrojov by sa mali plne
zohľadňovať ďalšie environmentálne ciele, ako je zachovanie
biodiverzity a ochrana vôd. Napokon bude treba zaviesť opatrenia na
riešenie znečistenia ovzdušia spojeného s dopravou a emisiami CO2[41].
22.         Degradácia, fragmentácia
a neudržateľné využívanie pôdy v EÚ ohrozuje poskytovanie
niekoľkých kľúčových ekosystémových služieb a biodiverzitu
a zvyšuje zraniteľnosť Európy voči zmene klímy
a prírodným katastrofám. To ďalej zhoršuje degradáciu pôdy. Vyše 25 %
územia EÚ je postihnutých pôdnou eróziou spôsobovanou vodou, ktorá ohrozuje
funkcie pôdy, s dosahom na kvalitu sladkých vôd. Medzi pretrvávajúce
problémy patrí aj kontaminácia a nepriepustnosť pôdy. Predpokladá sa,
že v celej EÚ je kontaminovaných vyše pol milióna lokalít,
a pokiaľ tieto lokality nebudú identifikované a vyhodnotené,
budú naďalej predstavovať potenciálne závažné environmentálne
a zdravotné riziká. Každoročne sa na účely bytovej výstavby,
priemyslu, dopravy alebo na rekreačné účely zaberie vyše 1 000
km² pôdy. Zvrátiť tieto dlhodobé zmeny je zložité a nákladné a na
ich nápravu sú takmer vždy potrebné kompromisy medzi rôznymi sociálnymi,
ekonomickými a environmentálnymi potrebami. Územno-plánovacie rozhodnutia
členských štátov týkajúce sa využívania pôdy by mali viac
zohľadňovať kritérium udržateľnosti.
23.         S cieľom obmedziť
najzávažnejšie tlaky ľudskej činnosti na krajinu, pôdu
a ďalšie ekosystémy v Európe sa prijmú opatrenia na
zabezpečenie toho, aby sa v rozhodnutiach o využití pôdy na všetkých
príslušných úrovniach venovala náležitá pozornosť ekologickým, ako aj
sociálnym a hospodárskym vplyvom. Závery samitu RIO+20 požadujú „svet bez
ďalšej degradácie pôdy“. EÚ a členské štáty by mali zvážiť,
ako najlepšie zabezpečiť realizáciu tohto záväzku, v rámci
svojich príslušných právomocí, a takisto ako najlepšie riešiť
problémy kvality pôdy v záväznom právnom rámci[42]. Stanovia sa aj ciele pre
udržateľné využívanie krajiny a pôdy.
24.         Hoci sa prísun dusíka
a fosforu do životného prostredia EÚ za posledných 20 rokov výrazne
znížil, nadmerný únik živín naďalej ovplyvňuje kvalitu ovzdušia
a vody a má nepriaznivý vplyv na ekosystémy, čo spôsobuje
značné problémy pre ľudské zdravie. Na dosiahnutie ďalšieho
významného zníženia úniku živín je naliehavo potrebné zaoberať sa najmä
únikmi amoniaku v dôsledku neefektívneho hospodárenia s hnojivami
a nedostatočného čistenia odpadových vôd. Ďalšie úsilie je
potrebné vyvinúť aj na zabezpečenie nákladovo efektívneho riadenia
cyklu živín s účinnejším využívaním zdrojov a na efektívnejšie
využívanie hnojív. Na riešenie týchto problémov je potrebné zlepšiť
vykonávanie právnych predpisov EÚ v oblasti životného prostredia
a v prípade potreby sprísniť normy a zaoberať sa cyklom
živín v rámci holistického prístupu, ktorý spája a integruje existujúce
politiky EÚ, ktoré zohrávajú úlohu v boji proti nadmernému úniku živín
a eutrofizácii pôdy.
25.         Fragmentáciu pôdy pomôžu
prekonať opatrenia prijaté v rámci stratégie v oblasti
biodiverzity, s cieľom obnoviť 15 % degradovaných ekosystémov
v EÚ a rozšíriť využívanie ekologickej infraštruktúry. To pomôže
ďalej zveľadiť prírodný kapitál a zvýšiť odolnosť
ekosystémov a môže to ponúknuť nákladovo efektívne možnosti
zmiernenia zmeny klímy a prispôsobenia sa tejto zmene a riadenie
rizík spojených s katastrofami. K udržaniu prírodného kapitálu
v celej jeho škále medzičasom prispeje úsilie členských štátov
o zmapovanie a vyhodnotenie ekosystémov a ich služieb
a iniciatíva „bez čistých strát“ plánovaná na rok 2015.
Začlenenie ekonomickej hodnoty ekosystémových služieb do systémov
účtovníctva a podávania správ na úrovni EÚ a na vnútroštátnej
úrovni do roku 2020 povedie k lepšej správe prírodného kapitálu EÚ.
26.         Na účely ochrany,
zachovania a zveľaďovania prírodného kapitálu EÚ program
zabezpečí, že do roku 2020:
a)      sa zastaví strata biodiverzity
a degradácia ekosystémových služieb a ekosystémy a ich služby sa
budú zachovávať a zveľaďovať,
b)      výrazne sa zmiernia účinky tlakov na
sladké, brakické a pobrežné vody s cieľom dosiahnuť dobrý
stav, udržať ho alebo posilniť, ako sa uvádza v rámcovej
smernici o vode,
c)      zmiernia sa účinky tlakov na morské
vody s cieľom dosiahnuť alebo udržať dobrý environmentálny
stav podľa požiadaviek rámcovej smernice o morskej stratégii,
d)      ďalej sa znížia účinky
znečistenia ovzdušia na ekosystémy a biodiverzitu,
e)      krajina v EÚ bude obhospodarovaná
udržateľným spôsobom, pôda bude dostatočne chránená a výrazne pokročí
sanácia kontaminovaných lokalít,
f)       cyklus živín (dusíka a fosforu)
bude riadený udržateľnejším spôsobom s účinnejším využívaním
zdrojov,
g)      budú chránené lesy a služby, ktoré
poskytujú, a zlepší sa ich odolnosť proti zmene klímy
a požiarom.
Na tieto účely je potrebné najmä:
a)      v plnom rozsahu vykonávať stratégiu
EÚ v oblasti biodiverzity,
b)      v plnom rozsahu vykonávať koncepciu
zabezpečenia ochrany európskych vodných zdrojov,
c)      zdôrazniť úsilie, okrem iného,
o dosiahnutie zdravých populácií rýb najneskôr do roku 2020, počnúc
rybolovom, ktorý neprekročí úroveň maximálneho udržateľného
výnosu od roku 2015 v celom rybolovnom sektore, a stanoviť
cieľ spočívajúci v znížení množstva odpadkov v moriach
v rámci celej EÚ,
d)      posilniť úsilie o dosiahnutie
úplného súladu s právnymi predpismi EÚ v oblasti kvality ovzdušia
a vymedziť strategické ciele a opatrenia po roku 2020,
e)      zvýšiť úsilie zamerané na obmedzenie
erózie pôdy a zvýšenie obsahu organických látok v pôde, sanáciu
kontaminovaných lokalít a na výraznejšie začlenenie hľadísk
využívania pôdy do koordinovaného rozhodovania na všetkých príslušných
úrovniach riadenia, pričom sa súčasne prijmú ciele zamerané na pôdu a
krajinu ako zdroj a ciele v oblasti územného plánovania,
f)       podniknúť ďalšie kroky na
zníženie emisií dusíka a fosforu vrátane emisií z mestských
a priemyselných odpadových vôd a z používania hnojív,
g)      vypracovať a implementovať
novú stratégiu lesného hospodárstva EÚ, ktorá sa bude zaoberať rozmanitými
požiadavkami týkajúcimi sa lesov a prínosmi lesov a ktorá prispeje
k strategickejšiemu prístupu k ochrane a zveľaďovaniu
lesov.
Prioritný cieľ 2:
Vytvoriť z EÚ nízkouhlíkové ekologické a konkurencieschopné
hospodárstvo efektívne využívajúce zdroje
27.         Hlavná iniciatíva stratégie
Európa 2020 „Európa efektívne využívajúca zdroje“ si kladie za cieľ
podporiť prechod smerom k hospodárstvu efektívne využívajúcemu
zdroje, ktoré úplne oddeľuje hospodársky rast od využívania zdrojov
a energie a od jeho vplyvov na životné prostredie, znižuje emisie
skleníkových plynov, zvyšuje konkurencieschopnosť efektívnosťou
a zavádzaním inovácií a podporuje väčšiu energetickú
bezpečnosť. Plán „Európa efektívne využívajúca zdroje“[43] a plán prechodu na
nízkouhlíkové hospodárstvo[44]
predstavujú základné kamene tejto iniciatívy, ktorou sa stanovuje rámec
budúcich činností zameraných na dosiahnutie týchto cieľov.
28.         V celom hospodárstve sú
nevyhnutné inovácie na zlepšenie účinného využívania zdrojov
s cieľom zlepšiť konkurencieschopnosť v kontexte
rastúcich cien zdrojov, ich nedostatku a ich obmedzenej ponuky. Hlavnou
hybnou silou inovácií vrátane ekologických inovácií je podnikateľský
sektor. Trhy však neprinesú požadované zlepšenie samé od seba. Na
zabezpečenie správnych rámcových podmienok pre ekologické inovácie sú
nevyhnutné vládne opatrenia na úrovni Únie a na úrovni členských
štátov, ktoré by stimulovali rozvoj udržateľného podnikania či vývoj
technologických riešení environmentálnych problémov[45].
29.         Táto hlavná požiadavka na riešenie
environmentálnej problematiky má aj významné sociálno-ekonomické prínosy.
Potenciálny nárast počtu pracovných miest, ktorý so sebou prináša prechod
na nízkouhlíkové hospodárstvo efektívne využívajúce zdroje, má
kľúčový význam pre dosiahnutie cieľov stratégie Európa 2020
v oblasti zamestnanosti[46].
V posledných rokoch zamestnanosť v odvetví ekologických
technológií a v sektore služieb v EÚ rastie zhruba o 3 %
ročne.[47]
Hodnota globálneho trhu pre ekologický priemysel sa odhaduje minimálne na
1 bilión EUR a podľa prognóz sa v nasledujúcich 10 rokoch
takmer zdvojnásobí. Európske spoločnosti už dosiahli vedúce svetové
postavenie v recyklácii a energetickej účinnosti a mali by
byť pobádané, aby ťažili z tohto rastu celosvetového dopytu, čo
podporuje aj akčný plán v oblasti ekologických inovácií.[48] Napríklad len v európskom
odvetví obnoviteľných zdrojov energie by malo do roku 2020 vzniknúť
vyše 400 000 nových pracovných miest [49].
30.         Na dosiahnutie míľnikov stanovených
pre rok 2020 a na vytvorenie konkurencieschopného nízkouhlíkového
hospodárstva do roku 2050 je zásadné úplné implementovanie klimaticko-energetického
balíka EÚ. Hoci EÚ je v súčasnosti na dobrej ceste k zníženiu vlastných
emisií skleníkových plynov do roku 2020 o 20 % oproti úrovniam
v roku 1990, dosiahnutie 20 %-ného cieľa v oblasti energetickej
účinnosti si vyžiada omnoho razantnejšie zvyšovanie účinnosti. To je
dôležité aj vzhľadom na stále rastúci dopyt po energii a prebiehajúce
diskusie o rozporoch medzi využívaním pôdy na výrobu potravín a na
výrobu bioenergie. V tejto súvislosti sa očakáva významný príspevok novej
smernice o energetickej účinnosti.
31.         K zníženiu emisií
skleníkových plynov budú musieť prispieť všetky hospodárske odvetvia,
aby sa EÚ podieľala spravodlivým dielom na celosvetovom úsilí. EÚ musí
schváliť ďalšie kroky pre rámec v oblasti klímy a energetiky
na obdobie po roku 2020, aby sa pripravila na medzinárodné rokovania
o novej právne záväznej dohode, ale aj aby členským štátom
a odvetviu poskytla jasný rámec na vykonanie nevyhnutných investícií
v strednodobom horizonte. EÚ preto musí zvážiť možnosti politiky na
dosiahnutie znížení stanovených v pláne prechodu na nízkouhlíkové hospodárstvo na
obdobie po roku 2020. Energetický plán do roku 2050 a biela kniha
o doprave musia byť podporené silnými politickými rámcami.
Členské štáty navyše musia vypracovať a realizovať dlhodobé
nákladovo efektívne a nízkouhlíkové stratégie zamerané na dosiahnutie
cieľa EÚ znížiť emisie skleníkových plynov do roku 2050
o 80 – 95 % oproti roku 1990 v rámci celosvetového úsilia o
obmedzenie rastu priemernej teploty na menej než 2 °C. Ústredným pilierom
politiky EÚ v oblasti klímy po roku 2020 bude aj naďalej systém
obchodovania s emisiami EÚ.
32.         Zavádzaním najlepších
dostupných techník do priemyslu podľa smernice o priemyselných
emisiách sa dosiahne zlepšenie modelov využívania zdrojov a zníženie
emisií pre viac než 50 000 veľkých priemyselných zariadení v EÚ,
čo v dlhodobom horizonte významne prispeje k stimulácii vývoja
inovatívnych techník, ekologizácii hospodárstva a zníženiu nákladov pre
priemysel.
33.         Prijmú sa tiež opatrenia na
ďalšie zlepšenie environmentálnych vlastností výrobkov a služieb na
trhu EÚ počas celého ich životného cyklu prostredníctvom opatrení na
zvýšenie ponuky ekologicky udržateľných výrobkov a vyvolanie zásadnej
zmeny v dopyte spotrebiteľov po týchto výrobkoch. To sa dosiahne pomocou
vyváženej kombinácie stimulov pre spotrebiteľov a podniky vrátane MSP
a trhových nástrojov a regulácií na zníženie vplyvov ich činností
a výrobkov na životné prostredie. Preskúmajú sa existujúce právne predpisy
o výrobkoch, ako napríklad smernica o ekodizajne, smernica o označovaní
energetickými štítkami a nariadenie o environmentálnej značke, s cieľom
zlepšiť environmentálne vlastnosti výrobkov a efektívne využívanie zdrojov
pri výrobkoch počas celého ich životného cyklu, a tým zabezpečiť
súdržnejší rámec pre udržateľnú výrobu a spotrebu v EÚ[50].
34.         Vzhľadom na to, že
80 % všetkých vplyvov výrobkov na životné prostredie sa fixuje vo fáze ich
navrhovania, rámec politiky EÚ by mal zabezpečiť, aby prioritné
výrobky uvádzané na trh EÚ boli navrhované v súlade so zásadami ekodizajnu,
s cieľom optimalizovať efektívne využívanie zdrojov
a materiálu zameraním sa okrem iného na ich recykláciu, obsah
recyklovaného materiálu a trvanlivosť. Tieto požiadavky budú
musieť byť vykonateľné a presaditeľné. Na úrovni EÚ aj na
úrovni jednotlivých členských štátov bude posilnené úsilie
o odstránenie prekážok pre ekologické inovácie[51] a uvoľnenie plného
potenciálu európskych ekologických odvetví, čo bude prínosné pre
ekologické pracovné miesta a rast.
35.         S cieľom stanoviť
rámec opatrení na zlepšenie aspektov účinného využívania zdrojov okrem
emisií skleníkových plynov a energie sa vytýčia ciele na zníženie
celkového vplyvu spotreby, najmä v odvetví potravinárstva, bytovej
výstavby a mobility, na životné prostredie[52]. Tieto odvetvia spolu
zodpovedajú takmer za 80 % vplyvov spotreby na životné prostredie. V
záveroch samitu RIO+20 sa uznala potreba výrazne znížiť straty po zbere
poľnohospodárskych plodín a ostatné potravinové straty a odpad
v celom potravinovom dodávateľskom reťazci.
36.         Okrem povinných požiadaviek na
ekologické verejné obstarávanie určitých kategórií výrobkov[53] väčšina členských
štátov prijala dobrovoľné akčné plány a mnohé majú stanovené
ciele pre konkrétne skupiny výrobkov. Zostáva však značný priestor pre
správne orgány na všetkých úrovniach, aby svoj vplyv na životné prostredie
ďalej znižovali prostredníctvom rozhodovania o nákupoch. Členské
štáty a regióny by mali podniknúť ďalšie kroky na dosiahnutie
cieľa uplatňovať kritériá ekologického verejného obstarávania
aspoň na 50 % verejných zákaziek. Komisia posúdi možnosť
zaviesť ďalšie právne predpisy v jednotlivých odvetviach
s cieľom stanoviť záväzné pravidlá ekologického verejného
obstarávania pre ďalšie kategórie výrobkov. 
37.         Je tu tiež značný
potenciál na zlepšenie odpadového hospodárstva v EÚ s cieľom
lepšie využívať zdroje, otvoriť nové trhy, vytvoriť nové
pracovné miesta a znížiť závislosť od dovozu surovín, pri
súčasnom znižovaní vplyvov na životné prostredie[54]. V EÚ sa každoročne
vyprodukuje 2,7 miliardy ton odpadu, z čoho 98 miliónov ton
predstavuje nebezpečný odpad. V priemere sa znovu použije alebo recykluje
iba 40 % pevného odpadu. Zvyšok sa skládkuje alebo spáli.
V niektorých členských štátoch sa recykluje vyše 70 % odpadu,
čo ukazuje, že odpad možno využívať ako jeden
z kľúčových zdrojov EÚ. Zároveň mnoho členských štátov
ukladá vyše 75 % komunálneho odpadu na skládky.
38.         Na premenu odpadu na zdroje,
ako sa požaduje v pláne na efektívne využívanie zdrojov, je potrebné úplné
vykonávanie právnych predpisov EÚ o odpade, ktoré vychádzajú z prísneho
uplatňovania hierarchie spôsobov nakladania s odpadom a vzťahujú
sa na rôzne druhy odpadu, v celej EÚ[55].
Nevyhnutné je tiež ďalšie úsilie o: zníženie vytvárania odpadu na
obyvateľa v absolútnych hodnotách, obmedzenie energetického
zhodnocovania na nerecyklovateľné materiály, postupné odstránenie skládkovania
odpadu, zabezpečenie vysokej kvality recyklácie a rozvoj trhov pre
druhotné suroviny. S nebezpečným odpadom sa bude musieť
nakladať tak, aby sa minimalizovali výrazné nepriaznivé účinky na
ľudské zdravie a životné prostredie, ako bolo dohodnuté na samite RIO+20.
Na dosiahnutie tohto cieľa by sa v celej EÚ mali oveľa
systematickejšie uplatňovať trhové nástroje, ktoré uprednostňujú
prevenciu vzniku odpadu, recykláciu a opätovné použitie odpadu. Mali by sa
odstrániť prekážky na vnútornom trhu EÚ brániace činnostiam
recyklácie a preskúmať existujúce ciele v oblasti prevencie vzniku
odpadu, opätovného použitia, recyklácie, rekuperácie a znižovania množstva
odpadu ukladaného na skládky, aby sa prešlo na hospodárstvo „s uzavretým
cyklom“, s kaskádovým využívaním zdrojov a takmer nulovým zvyškovým
odpadom. 
39.         Prioritne sa bude riešiť
aj účinné využívanie zdrojov v sektore vodného hospodárstva
s cieľom pomôcť dosiahnuť cieľ dobrého stavu vôd. Aj
napriek tomu, že suchá a nedostatok vody zasahujú čoraz väčšiu
časť Európy, odhaduje sa, že plytvanie vodou v Európe
predstavuje 20 – 40 % dostupnej vody (napríklad úniky
v distribučnom systéme). Podľa dostupných modelov stále existuje
značný priestor na hospodárnejšie využívanie vody v EÚ. Okrem toho sa
očakáva, že rastúci dopyt a dôsledky zmeny klímy významne zvýšia tlak
na vodné zdroje v Európe. Vzhľadom na tieto skutočnosti by Únia
a členské štáty mali prijať opatrenia na zabezpečenie, aby
odber vody rešpektoval do roku 2020 limity dostupných obnoviteľných
vodných zdrojov vrátane hospodárnejšieho využívania vody pomocou trhových
mechanizmov, ako je určovanie cien vody, ktoré odrážajú jej skutočnú
hodnotu.[56]
Pokrok bude uľahčený urýchleným predstavovaním a zavádzaním
inovačných technológií, systémov a obchodných modelov, ktoré vychádzajú
zo strategického plánu vykonávania európskeho partnerstva pre inovácie
v oblasti vodného hospodárstva.
40.         Dlhodobý
a predvídateľný politický rámec pre všetky tieto oblasti pomôže
stimulovať úroveň investícií a opatrení potrebných na úplný
rozvoj trhov pre ekologickejšie technológie a na podporu udržateľných
obchodných riešení. Na poskytnutie potrebného usmernenia pre subjekty vo
verejnej a v súkromnej sfére s rozhodovacími právomocami pri premene
hospodárstva sú potrebné ukazovatele a ciele účinného využívania zdrojov. Po
schválení na úrovni Únie sa stanú neoddeliteľnou súčasťou tohto
programu. 
41.         S cieľom pretvoriť
EÚ na ekologické, konkurencieschopné, nízkouhlíkové hospodárstvo efektívne
využívajúce zdroje program zabezpečí, že do roku 2020:
a)      EÚ splní svoje ciele v oblasti klímy
a energetiky stanovené do roku 2020 a bude pracovať na znížení
emisií skleníkových plynov do roku 2050 o 80 – 95 % oproti roku 1990 v
rámci celosvetového úsilia obmedziť rast priemernej teploty na menej než 2
°C,
b)      významne sa zníži celkový vplyv priemyslu
EÚ na životné prostredie vo všetkých hlavných priemyselných odvetviach a budú
sa účinnejšie využívať zdroje,
c)      zníži sa celkový vplyv výroby
a spotreby na životné prostredie, najmä v odvetví potravinárstva, bývania
a mobility,
d)      bude sa bezpečne nakladať
s odpadom a bude sa s ním zaobchádzať ako so zdrojom, zníži
sa vytváranie odpadu na obyvateľa v absolútnych hodnotách, energetické
zhodnocovanie sa obmedzí na nerecyklovateľné materiály a efektívne sa
odstráni skládkovanie odpadu, ktorý možno recyklovať
a kompostovať,
e)      zamedzí sa nedostatku vody v EÚ
alebo sa podstatne obmedzí.
Na tieto účely je potrebné najmä:
a)      vykonávanie klimaticko-energetického
balíka v plnom rozsahu a schválenie politického rámca EÚ v oblasti
klímy a energetiky na obdobie po roku 2020,
b)      zovšeobecnenie uplatňovania
„najlepších dostupných techník“ a zvýšenie úsilia zameraného na podporu
zavádzania nových inovačných technológií, procesov a služieb,
c)      poskytovanie podnetov pre verejný
a súkromný výskum a inovačné úsilie potrebné na zavádzanie
inovačných technológií, systémov a obchodných modelov, ktoré urýchlia
prechod na nízkouhlíkové hospodárstvo efektívne využívajúce zdroje a znížia
náklady na tento prechod,
d)      vytvorenie koherentnejšieho rámca pre
udržateľnú výrobu a spotrebu, preskúmanie právnych predpisov o výrobkoch
s cieľom zlepšiť environmentálne vlastnosti výrobkov a
efektívnosť využívania zdrojov v spojení s výrobkami počas celého ich
životného cyklu a stanovenie cieľov na obmedzenie celkového vplyvu
spotreby,
e)      vykonávanie právnych predpisov EÚ
v oblasti odpadu v plnom rozsahu. To bude zahŕňať
uplatňovanie hierarchie spôsobov nakladania s odpadom
a účinné využívanie trhových nástrojov a opatrení, ktorými sa
zabezpečí efektívne postupné odstránenie skládkovania odpadu, obmedzenie energetického
zhodnocovania na nerecyklovateľné materiály, využívanie recyklovaného
odpadu ako hlavného, spoľahlivého zdroja surovín pre EÚ, bezpečné
nakladanie s nebezpečným odpadom a obmedzenie jeho produkovania,
odstránenie nelegálnej prepravy odpadu a odstránenie prekážok na vnútornom
trhu EÚ pre recykláciu ohľaduplnú k životnému prostrediu,
f)       hospodárnejšie využívanie vody
stanovením cieľov na úrovni povodia a pomocou trhových mechanizmov,
ako je cenová politika vody.
Prioritný cieľ 3: Chrániť
občanov EÚ pred environmentálnymi tlakmi a rizikami ohrozujúcimi ich
zdravie a blahobyt
42.         Právne predpisy EÚ
v oblasti životného prostredia znamenajú významný prínos pre zdravie
a blahobyt verejnosti. Voda, znečistenie ovzdušia a chemické
látky však stále patria medzi hlavné obavy širokej verejnosti v EÚ
v súvislosti so životným prostredím[57].
Svetová zdravotnícka organizácia (WHO) odhaduje, že environmentálne stresové
faktory sú zodpovedné za 15 – 20 % všetkých úmrtí v 53 európskych
krajinách[58].
Podľa OECD sa má do roku 2050 znečistenie ovzdušia v mestách
stať hlavnou environmentálnou príčinou úmrtnosti na celom svete. 
43.         Podstatná časť
obyvateľov EÚ zostáva vystavená úrovniam znečistenia ovzdušia, ktoré
prekračujú normy odporúčané WHO[59].
Opatrenia sú osobitne potrebné v oblastiach, ako sú mestá alebo budovy, kde
sú ľudia, najmä citlivé či zraniteľné skupiny spoločnosti,
a ekosystémy vystavené vysokej úrovni znečisťujúcich látok.
44.         V mnohých vidieckych
oblastiach v EÚ je stále problematický prístup k vode s uspokojivou
kvalitou, pričom zabezpečenie dobrej kvality vody určenej na
kúpanie v Európe by prospelo tak zdraviu ľudí, ako aj odvetviu
cestovného ruchu EÚ. Čoraz častejšie sa vyskytujú nepriaznivé
dôsledky povodní na ľudské zdravie a hospodársku činnosť,
ktoré sú čiastočne spôsobené zmenami hydrologického cyklu
a využívania pôdy.
45.         Nedostatočné vykonávanie
existujúcej politiky bráni EÚ dosiahnuť primerané normy kvality vzduchu
a vody. EÚ bude aktualizovať ciele v súlade s najnovšími
vedeckými poznatkami a bude sa aktívnejšie usilovať
zabezpečiť súčinnosť s inými cieľmi politiky v oblastiach,
ako sú zmena klímy, biodiverzita a morské a suchozemské prostredie.
Napríklad zníženie emisií určitých látok znečisťujúcich ovzdušie
môže významne prispieť k zmierneniu zmeny klímy. Informácie na ďalšie
práce v tomto smere vyplynú z komplexnej revízie právnych predpisov EÚ
v oblasti kvality ovzdušia a koncepcie zabezpečenia ochrany
európskych vodných zdrojov.
46.         Riešenie znečistenia
priamo pri zdroji ostáva prioritou a vykonávanie smernice
o priemyselných emisiách prispeje k ďalšiemu zníženiu emisií pochádzajúcich
z veľkých priemyselných odvetví. Dosiahnutie cieľov stanovených
v pláne jednotného európskeho dopravného priestoru povedie aj
k udržateľnejšej mobilite v rámci EÚ, čím sa vyrieši hlavný
zdroj hluku a miestneho znečistenia ovzdušia.
47.         Odhaduje sa, že 40 %
obyvateľov EÚ žije v mestských oblastiach s úrovňou hluku,
ktorá v noci prekračuje úrovne odporúčané WHO.
48.         Horizontálne právne predpisy
o chemických látkach (nariadenie REACH a nariadenie o klasifikácii,
označovaní a balení) poskytujú základnú úroveň ochrany
ľudského zdravia a životného prostredia a podporujú zavádzanie vyvíjajúcich
sa metód testovania, pri ktorých sa nepoužívajú zvieratá. Stále však existuje
neistota v súvislosti s vplyvmi na ľudské zdravie a životné
prostredie, pokiaľ ide o kombinované účinky rozličných
chemických látok (zmesí), nanomateriálov, chemických látok, ktoré majú vplyv na
endokrinný (hormonálny) systém (endokrinné disruptory) a chemických látok
vo výrobkoch. V posledných rokoch sa objavilo viac informácií
o potrebe prijať opatrenia na riešenie týchto otázok, najmä ak má EÚ
dosiahnuť cieľ, ktorý bol prijatý na svetovom samite o trvalo udržateľnom
rozvoji v roku 2002 a opätovne potvrdený na samite RIO+20, teda zabezpečiť,
aby sa do roku 2020 „minimalizovali významné škodlivé dôsledky“ chemických
látok na ľudské zdravie a životné prostredie, a reagovať na
nové a objavujúce sa problémy a výzvy účinne, efektívne, súdržne
a koordinovane. EÚ bude ďalej rozvíjať
a uplatňovať prístupy k riešeniu otázok týkajúcich sa
kombinovaných účinkov chemických látok a bezpečnosti
v súvislosti endokrinnými disruptormi a stanoví komplexný prístup
k minimalizácii škodlivých dôsledkov nebezpečných látok vrátane
chemických látok vo výrobkoch podporovaný komplexnou databázou poznatkov o vystavení
chemickým látkam a ich toxicite. Bezpečnosť
a udržateľné riadenie nanomateriálov budú zabezpečené v rámci
komplexného prístupu, ktorý zahŕňa posúdenie a riadenie rizík, poskytovanie
informácií a sledovanie. Spoločne tieto prístupy rozšíria databázu poznatkov
o chemických látkach a poskytnú predvídateľný rámec
usmerňujúci vývoj udržateľnejších riešení.
49.         Rastúci trh pre bioprodukty,
biochemikálie a biomateriály môže zároveň ponúknuť výhody, ako
sú nižšie emisie skleníkových plynov a nové trhové príležitosti, treba
však starostlivo dbať na zabezpečenie udržateľnosti celého
životného cyklu týchto výrobkov, bez zhoršenia konkurenčného boja
týkajúceho sa pôdy či zvýšenia emisií. 
50.         Zmena klímy bude ďalej
zhoršovať problémy životného prostredia tým, že bude spôsobovať
dlhotrvajúce obdobia sucha a vlny horúčav, záplavy, búrky, lesné
požiare a nové alebo virulentnejšie formy ochorení ľudí, zvierat
alebo rastlín. Na zabezpečenie dostatočnej pripravenosti EÚ
čeliť tlakom a zmenám vyplývajúcim zo zmeny klímy by sa mali
prijať cielené opatrenia, ktoré posilnia jej environmentálnu, hospodársku
a spoločenskú odolnosť. Vzhľadom na to, že mnoho odvetví je
a vo zvýšenej miere bude vystavených vplyvom zmeny klímy, otázky spojené s
prispôsobením sa tejto zmene a riadením rizík v prípade katastrof je potrebné
podrobnejšie začleniť do politík EÚ.
51.         Opatrenia na zvýšenie
odolnosti proti zmene klímy a posilnenia odolnosti životného prostredia,
akými sú obnova ekosystémov a ekologická infraštruktúra, navyše môžu
mať aj významné sociálno-ekonomické prínosy vrátane prínosov pre verejné
zdravie. Súčinnosť a prípadné kompromisy medzi cieľmi
v oblasti klímy a ďalšími environmentálnymi cieľmi, napríklad
kvalitou ovzdušia, musia byť riadené zodpovedajúcim spôsobom. Napríklad prechod
na iné palivá v reakcii na faktory zmeny klímy alebo zabezpečenie
dodávok by mohol viesť k podstatnému zvýšeniu emisií tuhých
častíc a nebezpečných emisií.
52.         V záujme ochrany
občanov EÚ pred tlakmi na životné prostredie a rizikami, ktoré
ohrozujú ich zdravie a blahobyt, program zabezpečí, že do roku 2020:
a)      nastane výrazné zlepšenie kvality
ovzdušia v EÚ, 
b)      sa výrazne zníži zamorenie hlukom
v EÚ,
c)      občania v celej EÚ budú
mať prospech z vysokých štandardov pre zdravotne vyhovujúcu vodu
určenú na ľudskú spotrebu a vodu určenú na kúpanie,
d)      sa budú účinne riešiť otázky týkajúce
sa kombinovaných účinkov chemických látok a bezpečnosti
v súvislosti s endokrinnými disruptormi, a posúdia sa
a minimalizujú riziká ohrozujúce životné prostredie a zdravie, ktoré
súvisia s používaním nebezpečných látok vrátane chemických látok vo
výrobkoch,
e)      sa budú účinne riešiť obavy
týkajúce sa bezpečnosti v súvislosti s nanomateriálmi ako
súčasť súdržného prístupu naprieč jednotlivými právnymi
predpismi, 
f)       sa dosiahne rozhodujúci pokrok
v prispôsobovaní sa vplyvom zmeny klímy.
Na tieto účely je potrebné najmä:
a)      vykonávať aktualizovanú politiku EÚ
v oblasti kvality ovzdušia v súlade s najnovšími vedeckými
poznatkami a opatrenia na boj proti znečisťovaniu ovzdušia pri
zdroji,
b)      vykonávať aktualizovanú politiku EÚ
v oblasti hluku v súlade s najnovšími vedeckými poznatkami
a opatrenia zamerané na zníženie hluku pri zdroji,
c)      zintenzívniť úsilie pri vykonávaní
smernice o kvalite vody určenej na ľudskú spotrebu, najmä v
prípade malých dodávateľov vody určenej na ľudskú spotrebu,
a smernice o kvalite vody určenej na kúpanie,
d)      vypracovať stratégiu EÚ pre
netoxické životné prostredie, ktorá bude podložená komplexnou databázou
znalostí o vystavení chemickým látkam a ich toxicite a ktorá
bude napomáhať inovácie v oblasti udržateľných substitútov,
e)      schváliť a vykonávať stratégiu
EÚ v oblasti prispôsobenia sa zmene klímy vrátane začlenenia faktorov
týkajúcich sa prispôsobenia sa zmene klímy a riadenia rizík v prípade katastrof
do kľúčových politických iniciatív a odvetví EÚ.
PODPORNÝ RÁMEC
53.         Na dosiahnutie týchto
prioritných tematických cieľov bude potrebný podporný rámec, ktorý umožní
prijímať účinné opatrenia. Prijmú sa opatrenia na zlepšenie štyroch
kľúčových pilierov tohto podporného rámca: zlepšiť spôsob, akým
sa vykonáva environmentálne právo EÚ vo všetkých oblastiach, posilniť
základňu vedeckých poznatkov pre právne predpisy v oblasti životného
prostredia, zabezpečiť investície a vytvoriť správne
stimuly na ochranu životného prostredia, zlepšiť začlenenie
problematiky životného prostredia jednak v rámci politiky v oblasti
životného prostredia a takisto do ostatných politík a aj ich
súdržnosť. Tieto horizontálne opatrenia budú prínosom pre politiku EÚ
v oblasti životného prostredia i nad rozsah pôsobnosti a časový
harmonogram tohto programu.
Prioritný cieľ 4:
Maximalizovať prínosy právnych predpisov EÚ v oblasti životného
prostredia
54.         Výhody plynúce zo
zabezpečenia riadneho vykonávania právnych predpisov EÚ v oblasti
životného prostredia sú trojaké: poskytnutie rovnakých podmienok pre
hospodárske subjekty pôsobiace na jednotnom trhu, stimulácia inovácií
a podpora výhod spojených s prvenstvom pre európske spoločnosti
v mnohých odvetviach. Náklady spojené s nevykonávaním právnych
predpisov sú naopak vysoké, všeobecne sa odhadujú na približne 50 miliárd
EUR ročne vrátane nákladov súvisiacich s prípadmi porušenia právnych
predpisov.[60]
Len v roku 2009 bolo zaznamenaných 451 prípadov porušenia právnych
predpisov EÚ v oblasti životného prostredia. Komisii zároveň dostáva
množstvo sťažností priamo od občanov EÚ, z ktorých mnohé by sa
dali lepšie riešiť na úrovni členských štátov alebo na miestnej
úrovni. 
55.         Zlepšenie vykonávania acquis
EÚ v oblasti životného prostredia na úrovni členských štátov preto bude
mať v nadchádzajúcich rokoch najvyššiu prioritu. Existujú významné
rozdiely v tomto vykonávaní medzi jednotlivými členskými štátmi aj v rámci
členských štátov. Subjekty zapojené do vykonávania právnych predpisov
v oblasti životného prostredia na vnútroštátnej, regionálnej
a miestnej úrovni je potrebné vybaviť poznatkami a kapacitami tak,
aby sa prínosy plynúce z týchto právnych predpisov zvýšili.
56.         Veľký počet prípadov
porušenia právnych predpisov, sťažností a petícií v oblasti
životného prostredia poukazuje na potrebu účinného
a realizovateľného systému kontrol a vyvážených právomocí na
vnútroštátnej úrovni s cieľom pomôcť identifikovať
a riešiť problémy spojené s vykonávaním právnych predpisov, zároveň
na potrebu opatrení, ktoré by v prvom rade vzniku týchto problémov
predchádzali. V tejto súvislosti bude úsilie v období do roku 2020
zamerané na zlepšenie v štyroch kľúčových oblastiach.
57.         Po prvé, zlepší sa spôsob
zhromažďovania a šírenia poznatkov o vykonávaní právnych
predpisov s cieľom pomôcť širokej verejnosti a odborníkom
v oblasti životného prostredia plne pochopiť spôsob, akým orgány
vnútroštátnej a miestnej správy realizujú záväzky Únie.[61] Pomoc bude upriamená na problémy
súvisiace s vykonávaním, ktoré sú špecifické pre jednotlivé členské štáty,
podobne ako v prípade individuálneho prístupu uplatňovaného počas
európskeho semestra. Vypracujú sa napr. partnerské dohody medzi Komisiou
a jednotlivými členskými štátmi o vykonávaní právnych predpisov
na riešenie takých otázok, ako napríklad kde získať finančnú podporu
na ich vykonávanie a lepšie informačné systémy na sledovanie
dosiahnutého pokroku.
58.         Po druhé, EÚ rozšíri
požiadavky na inšpekcie a dohľad na širší súbor právnych predpisov EÚ
v oblasti životného prostredia, a doplní ich kapacitami na úrovni EÚ,
ktoré môžu riešiť situácie, v ktorých existujú opodstatnené dôvody na
znepokojenie. 
59.         Po tretie, zlepší sa spôsob
vybavovania sťažností týkajúcich sa vykonávania právnych predpisov EÚ
v oblasti životného prostredia a spôsob nápravy na vnútroštátnej
úrovni.
60.         Po štvrté, občania EÚ
získajú lepší prístup k spravodlivosti v záležitostiach životného
prostredia a účinnú právnu ochranu v súlade
s medzinárodnými zmluvami a vývojom, ktorý prinieslo nadobudnutie platnosti
Lisabonskej zmluvy a nedávna judikatúra Európskeho súdneho dvora. Ako
alternatíva k súdnym sporom sa bude podporovať aj mimosúdne riešenie
sporov.
61.         Zlepší sa tiež všeobecný
štandard správy v oblasti životného prostredia v celej EÚ tak, že sa posilní
spolupráca na úrovni EÚ medzi odborníkmi na ochranu životného prostredia (napr.
vnútroštátni právnici, inšpektori, prokurátori, ombudsmani a sudcovia)
a títo odborníci sa vyzvú, aby si vymieňali osvedčené postupy.
62.         Komisia okrem toho, že pomôže
členským štátom zlepšiť dodržiavanie právnych predpisov[62], bude naďalej príslušným
dielom plniť svoju úlohu pri zabezpečovaní toho, aby boli právne
predpisy vhodné na daný účel a aby odrážali najnovšie vedecké
poznatky. Ako všeobecné pravidlo budú v nariadeniach zakotvované
dostatočne jasné a presné právne záväzky, ktoré majú priame
a merateľné účinky a vedú k menšiemu počtu
prípadov nezrovnalostí pri vykonávaní. Komisia zintenzívni používanie
hodnotiacich tabuliek a ďalších prostriedkov verejného sledovania
pokroku členských štátov pri vykonávaní konkrétnych právnych predpisov.
63.         Na účely maximalizácie
výhod právnych predpisov EÚ v oblasti životného prostredia program
zabezpečí, aby do roku 2020:
a)      občania EÚ mali prístup
k jasným informáciám o spôsobe vykonávania právnych predpisov EÚ
v oblasti životného prostredia,
b)      sa zlepšilo vykonávanie konkrétnych
právnych predpisov v oblasti životného prostredia,
c)      sa posilnilo dodržiavanie právnych
predpisov EÚ v oblasti životného prostredia na všetkých správnych úrovniach
a boli zaručené rovnaké podmienky na vnútornom trhu,
d)      sa posilnila dôvera občanov
v právne predpisy EÚ v oblasti životného prostredia,
e)      sa zjednodušilo uplatňovanie zásady
účinnej právnej ochrany občanov a ich organizácií.
Na tieto účely je potrebné najmä:
a)      vytvorenie systémov na vnútroštátnej
úrovni, ktoré budú aktívne šíriť informácie o spôsobe vykonávania
právnych predpisov EÚ v oblasti životného prostredia, v spojení
s prehľadom plnenia jednotlivých členských štátov na úrovni EÚ,
b)      vypracovanie partnerských dohôd medzi
členskými štátmi a Komisiou o vykonávaní právnych predpisov,
c)      rozšírenie záväzných kritérií vykonávania
účinných inšpekcií a účinného dohľadu členských štátov na
širší súbor právnych predpisov EÚ v oblasti životného prostredia
a vytvorenie doplnkovej kapacity na úrovni EÚ, ktorá sa bude opierať
o podporu siete odborníkov, na riešenie situácií, keď existujú opodstatnené
dôvody na znepokojenie,
d)      stanovenie jednotných a účinných
mechanizmov na vnútroštátnej úrovni na vybavovanie sťažností týkajúcich sa
vykonávania právnych predpisov EÚ v oblasti životného prostredia,
e)      zabezpečiť, aby vnútroštátne
ustanovenia o prístupe k spravodlivosti odrážali judikatúru Súdneho
dvora Európskej únie, a podporovať mimosúdne riešenie sporov ako
prostriedku na dosiahnutie zmieru pri riešení sporov v oblasti životného
prostredia.
Prioritný cieľ 5: Zlepšiť
vedomostnú základňu pre politiku v oblasti životného prostredia
64.         Podklady pre politiku EÚ
v oblasti životného prostredia sú založené na sledovaní životného
prostredia, environmentálnych údajoch, ukazovateľoch a hodnoteniach
spojených s vykonávaním právnych predpisov EÚ, ako aj na oficiálnom
vedeckom výskume a „občianskych vedeckých“ iniciatívach. Pri rozširovaní
tejto vedomostnej základne bol dosiahnutý značný pokrok, zvýšilo sa
povedomie a zlepšila sa dôvera politikov a verejnosti v prístup
k politike založený na dokázaných faktoch, ktorý uľahčuje ich porozumenie
zložitým environmentálnym a spoločenským problémom.
65.         Mali by sa prijať kroky
na úrovni EÚ a na medzinárodnej úrovni s cieľom ďalej
posilniť a zlepšiť prepojenie medzi vedou a politikou
v oblasti životného prostredia, napríklad vymenovaním hlavných vedeckých
poradcov, čo už Komisia a niektoré členské štáty urobili. 
66.         Vzhľadom na tempo
súčasného vývoja a neistotu spojenú s možnými budúcimi trendmi sú
však potrebné ďalšie kroky na udržanie a posilnenie tejto vedomostnej
základne, aby politika v EÚ naďalej vychádzala z fundovaného
porozumenia stavu životného prostredia, možných spôsobov reakcie
a ich dôsledkov.
67.         V posledných
desaťročiach nastalo zlepšenie v spôsobe, akým sa
zhromažďujú a používajú informácie a štatistiky o životnom
prostredí na úrovni EÚ, na úrovni členských štátov, ako aj na celosvetovej
úrovni. Zhromažďovanie a kvalita údajov sa však naďalej rôznia
a prístup k údajom môže sťažovať aj nepreberné množstvo
zdrojov. Preto sú nevyhnutné nepretržité investície, aby sa zabezpečilo,
že subjekty zapojené do vymedzovania a vykonávania politík budú mať
k dispozícii spoľahlivé, porovnateľné údaje a ukazovatele
s overenou kvalitou a prístup k nim. Informačné systémy v
oblasti životného prostredia musia byť navrhnuté tak, aby umožňovali
jednoduché zahrnutie nových informácií o objavujúcich sa témach. 
68.         Ďalšie uplatňovanie
zásady spoločného systému environmentálnych informácií[63] „vyrobiť raz,
používať často“ a spoločné štandardy a prístup
k získavaniu a porovnávaniu priestorových informácií v rámci
systémov Inspire[64]
a GMES[65]
pomôžu predchádzať duplicitnému úsiliu a odstránia zbytočnú
administratívnu záťaž správnych orgánov, čomu napomôže aj úsilie
racionalizovať povinnosti podávania správ na základe rôznych právnych
predpisov. Členské štáty by mali zvýšiť prístupnosť informácií
zhromaždených na účely posúdenia vplyvov plánov, programov
a projektov (napr. pri posudzovaní vplyvov na životné prostredie alebo pri
strategickom posudzovaní vplyvov) pre verejnosť.
69.         Stále existujú značné medzery
v poznatkoch, pričom niektoré z nich sú dôležité aj pre prioritné
ciele tohto programu. Investície do ďalšieho výskumu, ktorý tieto medzery
odstráni, sú preto nevyhnutné na zabezpečenie dobrého základu pre verejné
orgány a podniky na prijímanie rozhodnutí, ktoré plne odrážajú
skutočné sociálne, hospodárske a environmentálne prínosy
a náklady. Štyri najvýraznejšie medzery sú:
–              
pokročilý výskum na doplnenie chýbajúcich
údajov a poznatkov a primerané nástroje na modelovanie sú nevyhnutné
na lepšie pochopenie zložitých problémov, ktoré sa týkajú zmien životného
prostredia, ako sú vplyvy zmeny klímy a katastrof, dôsledky straty druhov pre
ekosystémové služby, environmentálne prahové hodnoty a body zvratu (tzv.
tipping point). Kým dostupné informácie plne odôvodňujú preventívne
opatrenia v týchto oblastiach, vypracovanie najvhodnejších reakcií bude
podporené ďalším výskumom hraníc možností našej planéty, systémových rizík
a schopnosti našej spoločnosti vyrovnať sa s nimi. To by
malo zahŕňať investície do dopĺňania chýbajúcich
údajov a poznatkov, mapovania a posudzovania ekosystémových služieb,
pochopenia podpornej úlohy biodiverzity a spôsobu, akým sa prispôsobujú
zmene klímy;
–              
pri prechode na inkluzívne ekologické hospodárstvo je
potrebné náležite zvážiť súčinnosť medzi sociálno-ekonomickými
a environmentálnymi faktormi. Lepšie pochopenie modelov udržateľnej
spotreby a výroby a toho, ako presnejšie zvážiť náklady na
konanie či nekonanie, ako zmeny v správaní jednotlivca
a spoločnosti prispievajú k environmentálnym výsledkom
a ako je životné prostredie v Európe ovplyvňované globálnymi
megatrendmi, môže pomôcť lepšie zacieliť politické iniciatívy na efektívnejšie
využívanie zdrojov a zmiernenie tlakov na životné prostredie; 
–              
stále existuje neistota v súvislosti s vplyvmi
na ľudské zdravie a životné prostredie, pokiaľ ide
o endokrinné disruptory, zmesi, chemické látky vo výrobkoch
a nanomateriály. Odstránenie týchto medzier môže urýchliť
rozhodovanie a umožniť ďalší rozvoj acquis týkajúceho sa chemických
látok s cieľom presnejšie sa zamerať na problematické oblasti,
a zároveň stimulovať udržateľnejšie používanie chemických
látok. Lepšie porozumenie environmentálnym faktorom ovplyvňujúcim ľudské
zdravie by umožnilo prijatie preventívnych politických opatrení;
–              
na zabezpečenie toho, aby k úsiliu
bojovať proti zmene klímy prispelo každé odvetvie, je nevyhnutný jasný
prehľad o meraniach ESP a sledovaní a zhromažďovaní
údajov, keďže tieto činnosti sú v súčasnosti
v kľúčových odvetviach (napr. v poľnohospodárstve)
neúplné.
Iniciatíva Horizont 2020 umožní sústrediť výskumné
úsilie a rozvinúť európsky inovačný potenciál spojením zdrojov
a znalostí z rôznych oblastí a odborov v rámci EÚ a na
medzinárodnej úrovni. 
70.         Nové a objavujúce sa
problémy vyplývajúce z rýchleho technického rozvoja, ktorý predbieha
politiku, napríklad v prípade nanomateriálov, nekonvenčných zdrojov
energie, zachytávania a skladovania uhlíka a elektromagnetických vĺn,
predstavujú výzvu z hľadiska riadenia rizík a môžu viesť k
stretu záujmov, potrieb a očakávaní. To zase môže vyvolať rastúce
obavy verejnosti a viesť k potenciálnemu nepriateľskému postoju k novým
technológiám. Vzniká preto potreba zabezpečiť širšiu explicitnú
spoločenskú diskusiu o environmentálnych rizikách a možných kompromisoch,
ktoré sme ochotní prijať vzhľadom na občas neúplné alebo
neurčité informácie o objavujúcich sa rizikách a spôsobe, ako s
nimi narábať. Systematickým prístupom k riadeniu environmentálnych
rizík sa zlepší schopnosť EÚ včas zaznamenať súvislosti technického
vývoja a reagovať na ne, a zároveň poskytnúť verejnosti
potrebné uistenie.
71.         S cieľom
zlepšiť vedomostnú základňu pre politiku životného prostredia program
zabezpečí, že do roku 2020:
a)      tvorcovia politík a podniky budú
mať lepší základ na vypracúvanie a vykonávanie politík v oblasti
životného prostredia a klímy vrátane merania nákladov a prínosov,
b)      sa výrazne zlepší naše porozumenie
rizikám ohrozujúcim životné prostredie a klímu a schopnosť ich vyhodnocovať
a riadiť,
c)      sa posilní prepojenie medzi politikou a vedou
v oblasti životného prostredia.
Na tieto účely je potrebné najmä:
a)      koordinovať a zamerať
úsilie v oblasti výskumu na úrovni EÚ a na úrovni členských
štátov na riešenie kľúčových medzier v poznatkoch o životnom
prostredí, vrátane rizík environmentálnych bodov zvratu,
b)      prijať systematický prístup
k riadeniu rizík,
c)      zjednodušiť, zefektívniť
a modernizovať zhromažďovanie, spravovanie a výmenu údajov
a informácií o životnom prostredí a zmene klímy.
Prioritný cieľ 6:
Zabezpečiť investície do politiky v oblasti životného prostredia
a klímy a správne stanoviť ceny
72.         Úsilie potrebné na dosiahnutie
uvedených cieľov si bude vyžadovať primerané investície
z verejných a zo súkromných zdrojov. Zatiaľ čo mnohé štáty
sa snažia vyrovnať sa s hospodárskou a finančnou krízou,
potreba hospodárskych reforiem a zníženia verejných dlhov zároveň
ponúka nové príležitosti pre rýchly prechod k nízkouhlíkovému hospodárstvu
efektívnejšie využívajúcemu zdroje.
73.         V súčasnosti je
zložité pritiahnuť investície do niektorých oblastí, pretože chýbajú cenové
signály zo strany trhu, resp. cenové signály sú skreslené v dôsledku
nesprávneho započítavania nákladov na životné prostredie alebo poskytnutia
verejných dotácií na činnosti, ktoré poškodzujú životné prostredie.
74.         Únia a členské štáty
budú musieť zaviesť náležité podmienky na zabezpečenie
primeraného zohľadnenia environmentálnych externalít a vysielania
správnych trhových signálov súkromnému sektoru, s náležitým zreteľom
na akýkoľvek nepriaznivý sociálny dosah. To bude zahŕňať
systematickejšie uplatňovanie zásady znečisťovateľ platí
postupným ukončovaním dotácií, ktoré sú škodlivé pre životné prostredie,
a posunom od zdaňovania práce k zdaňovaniu
znečisťovania. So stále vzácnejšími prírodnými zdrojmi sa ekonomické výnosy
a zisky spojené s ich vlastníctvom alebo výhradným používaním môžu
zvyšovať. Verejná intervencia na zabezpečenie toho, aby takéto výnosy
neboli prehnane vysoké a aby boli zohľadnené externality povedie
k efektívnejšiemu využívaniu týchto zdrojov a pomôže zabrániť
narúšaniu trhu a vytvárať verejné príjmy. Priority v oblasti životného
prostredia a klímy sa budú napĺňať v rámci európskeho
semestra, ak budú dôležité pre vyhliadky trvalo udržateľného rastu
jednotlivých členských štátov, ktorým sú určené konkrétne
odporúčania. Na úrovni EÚ a na vnútroštátnej úrovni by sa mali vo
väčšej miere používať aj ďalšie trhové nástroje, ako napríklad
platby za ekosystémové služby, s cieľom podnietiť zapojenie
súkromného sektora a udržateľné riadenie prírodného kapitálu. 
75.         Súkromný sektor by mal
byť tiež podporovaný, aby využil príležitosti, ktoré ponúka nový
finančný rámec EÚ, na väčšie zapojenie sa do úsilia
o naplnenie cieľov v oblasti životného prostredia a klímy, predovšetkým
vo vzťahu k ekoinovačným činnostiam a zavádzaniu
nových technológií, s osobitným zameraním na MSP. Iniciatívy
verejno-súkromných partnerstiev v oblasti ekologických inovácií by mali
byť podporované v rámci európskych inovačných partnerstiev, ako
je partnerstvo v oblasti inovácií zamerané na vodné hospodárstvo.[66] Vďaka novému rámcu pre
inovatívne finančné nástroje by sa mal súkromnému sektoru uľahčiť
prístup k financovaniu investícií do životného prostredia – najmä pokiaľ
ide o biodiverzitu a zmenu klímy. Európske podniky treba ďalej pobádať,
aby vo svojom finančnom výkazníctve zverejňovali informácie týkajúce
sa životného prostredia nad rámec požadovaný podľa súčasných právnych
predpisov EÚ[67].
76.         Komisia vo svojich návrhoch
viacročného finančného rámca EÚ na obdobie rokov 2014 – 2020 zlepšila
začleňovanie cieľov v oblasti životného prostredia
a klímy do všetkých finančných nástrojov EÚ, aby členským štátom
umožnila dosiahnuť príslušné ciele. Navrhla takisto zvýšiť výdavky
spojené so zmenou klímy minimálne na 20 % z celkového rozpočtu. V kľúčových
oblastiach politiky, ako je poľnohospodárstvo, Komisia navrhla zvýšiť
stimuly pre poľnohospodárov, ktoré zodpovedajú podmienkam kladeným z hľadiska
životného prostredia, aby poskytovali environmentálne prospešné verejné statky
a služby. Ak budú tieto návrhy prijaté, politiky EÚ budú zosúladené s koherentnými
finančnými zdrojmi určenými na ich vykonávanie a pre oblasť
životného prostredia a zmeny klímy budú dostupné ďalšie finančné
prostriedky, ktoré účinným spôsobom povedú ku konkrétnym a súdržným prínosom
na miestnej a regionálnej úrovni.
77.         Okrem uvedeného
začleňovania umožní zahrnutie „integrovaných projektov“ do programu
LIFE kombinovať finančné prostriedky a lepšie ich zosúladiť
s prioritami politiky strategickejším a nákladovo efektívnejším
spôsobom na podporu opatrení súvisiacich so životným prostredím
a s klímou. 
78.         Ďalší zdroj investícií predstavuje
zvýšenie kapitálu poskytnutého Európskej investičnej banke (EIB)
v rámci „Paktu pre rast a zamestnanosť 2012“[68].
79.         Zo skúseností získaných v programovom
období 2007 – 2013 vyplýva, že aj napriek tomu, že pre oblasť životného
prostredia sú k dispozícii značné finančné prostriedky, ich
čerpanie na vnútroštátnej a regionálnej úrovni bolo v raných rokoch veľmi
nerovnomerné, čo potenciálne ohrozuje dosiahnutie dohodnutých zámerov a cieľov.
Aby sa táto skúsenosť neopakovala, členské štáty by mali
začleniť ciele v oblasti životného prostredia a klímy do
svojich finančných stratégií a programov pre hospodársku, sociálnu
a územnú súdržnosť, rozvoj vidieka a námornú politiku a mali by uprednostňovať
včasné čerpanie finančných prostriedkov pre životné prostredie
a zmenu klímy a posilniť kapacitu vykonávacích subjektov na zaistenie
nákladovo efektívnych a udržateľných investícií tak, aby sa
zabezpečila primeraná a potrebná finančná podpora investíciám do
týchto oblastí.
80.         Okrem toho nie je jednoduché
sledovať výdavky spojené s biodiverzitou a klímou. Na posúdenie
pokroku v dosahovaní týchto cieľov by sa mal zaviesť systém
sledovania a podávania správ na základe metodiky OECD (tzv. Rio ukazovatele).
Zavedenie takéhoto systému je dôležité pre celkové úsilie, ktoré EÚ vynakladá v
súvislosti s mnohostrannými dohodami o zmene klímy
a o biodiverzite. V tejto súvislosti EÚ prispeje
k medzivládnemu procesu, ktorý sa začal na samite RIO+20,
s cieľom posúdiť finančné potreby a navrhnúť
možnosti pre účinnú stratégiu financovania trvalo udržateľného
rozvoja.
81.         Malo by sa pokračovať
vo vypracúvaní ukazovateľov na sledovanie hospodárskeho pokroku, ktoré
dopĺňajú a presahujú rámec HDP. Zabezpečenie
transparentného a udržateľného investovania závisí od správneho
ocenenia environmentálnych statkov. Na získanie informácií potrebných na politické
a investičné rozhodovanie bude potrebné ďalšie úsilie na stanovenie hodnoty
našich ekosystémov a nákladov spojených s ich vyčerpávaním,
spolu s príslušnými stimulmi. Bude potrebné zintenzívniť práce na
vytvorení systému environmentálnych účtov vrátane fyzických
a peňažných účtov pre prírodný kapitál a ekosystémové
služby. To podporuje závery samitu RIO+20, v ktorých sa uznáva potreba
širších meradiel pokroku na meranie blahobytu a udržateľnosti, ktoré
by dopĺňali hrubý domáci produkt. 
82.         S cieľom zabezpečiť
investície pre politiku v oblasti životného prostredia a klímy
a správne nastaviť ceny program zabezpečí, že do roku 2020:
a)      sa ciele politiky v oblasti ochrany
životného prostredia a klímy dosiahnu nákladovo efektívnym spôsobom a podporia
dostatočným financovaním,
b)      sa zvýšia finančné prostriedky súkromného
sektora určené na výdavky súvisiace so životným prostredím
a klímou.
Na tieto účely je potrebné najmä:
a)      postupne ukončovať dotácie,
ktoré sú škodlivé pre životné prostredie, zvýšiť využitie trhových
nástrojov vrátane zdanenia, oceňovania a fakturácie, a rozšíriť
trhy s ekologickými výrobkami a službami, a to s náležitým
ohľadom na akékoľvek nepriaznivé sociálne vplyvy,
b)      uľahčiť prístup
k inovatívnym finančným nástrojom a finančným prostriedkom
pre ekologické inovácie,
c)      primerane zohľadňovať
priority týkajúce sa životného prostredia a klímy v politikách na
podporu hospodárskej, sociálnej a územnej súdržnosti,
d)      vyvíjať náležité úsilie na
zabezpečenie plného a efektívneho využívania dostupných finančných
prostriedkov Únie na opatrenia v oblasti životného prostredia, okrem iného
výrazným zvýšením ich včasného čerpania na základe viacročného
finančného rámca Únie na obdobie rokov 2014 – 2020 a vyčlenením
20 % rozpočtových prostriedkov na zmiernenie zmeny klímy
a prispôsobenie sa tejto zmene prostredníctvom začlenenia opatrení v
oblasti klímy a s tým spojeným stanovením jasných porovnávacích hodnôt,
cieľov, pravidiel sledovania a podávania správ,
e)      do roku 2014 vypracovať
a uplatňovať systém výkazníctva a sledovania výdavkov
spojených so životným prostredím v rozpočte EÚ, najmä v oblasti
zmeny klímy a biodiverzity, 
f)       začleniť aspekty súvisiace so
životným prostredím a s klímou do procesu európskeho semestra tam,
kde je to dôležité pre vyhliadky trvalo udržateľného rastu jednotlivých
členských štátov a vhodné pre odporúčania jednotlivým krajinám,
g)      vypracovať a uplatňovať
alternatívne ukazovatele, ktoré dopĺňajú HDP a presahujú jeho
rámec, na sledovanie miery udržateľnosti nášho pokroku, a pokračovať
v integrácii hospodárskych ukazovateľov s environmentálnymi a
sociálnymi ukazovateľmi vrátane ohodnotenia prírodného kapitálu.
Prioritný cieľ 7: Zlepšiť
začlenenie problematiky životného prostredia a súdržnosť politík
83.         Hoci začlenenie
požiadaviek ochrany životného prostredia do iných politík a činností
EÚ sa vyžaduje podľa zmluvy už od roku 1997, celkový stav životného
prostredia v Európe ukazuje, že doterajší pokrok, aj keď
v niektorých oblastiach chvályhodný, nepostačuje na zvrátenie
všetkých nepriaznivých trendov. Na dosiahnutie mnohých prioritných cieľov
tohto programu bude potrebné ešte účinnejšie začlenenie aspektov
životného prostredia a klímy do iných politík, ako aj súdržnejšie,
vzájomne prepojené politické prístupy, ktoré prinášajú viacnásobné výhody. To
by malo prispieť k tomu, aby sa zložité kompromisy zvládli včas ešte
pred fázou vykonávania a aby bolo možné účinnejšie
zmierňovať nevyhnutné vplyvy. Smernica o strategickom
environmentálnom posudzovaní[69]
a smernica o posudzovaní vplyvov na životné prostredie[70] predstavujú pri správnom
vykonávaní účinné nástroje na zabezpečenie začleňovania
požiadaviek ochrany životného prostredia do plánov a programov, ako aj do
projektov. Miestne a regionálne orgány, ktoré sú vo všeobecnosti
zodpovedné za rozhodnutia o využití pôdy a morských oblastí,
zohrávajú obzvlášť dôležitú úlohu pri posudzovaní vplyvov na životné
prostredie a pri ochrane, zachovávaní a zveľaďovaní
prírodného kapitálu, ako aj pri dosahovaní väčšej odolnosti proti vplyvom
zmeny klímy a prírodných katastrof.
84.         Predpokladané rozšírenie
energetických a dopravných sietí vrátane infraštruktúry na mori bude
musieť byť v súlade s potrebami a záväzkami
v oblasti ochrany prírody a prispôsobenia sa zmene klímy.
Začlenenie ekologickej infraštruktúry do príslušných plánov
a programov môže pomôcť prekonať roztrieštenosť biotopov a zachovať
alebo obnoviť ekologické prepojenie, posilniť odolnosť
ekosystémov, a tým zabezpečiť pokračujúce poskytovanie
ekosystémových služieb, vrátane zachytávania a ukladania uhlíka
a prispôsobenia sa zmene klímy, a zároveň vytvárať pre
ľudí zdravšie prostredie a rekreačné oblasti.
85.         Tento program zahŕňa
rad prioritných cieľov určených na posilnenie tohto začlenenia.
Komisia zahrnula opatrenia na výraznejšiu podporu začlenenia problematiky životného
prostredia a trvalo udržateľného rozvoja do svojich návrhov na reformu
SPP, SPRH, politiky v oblasti transeurópskej siete (TEN)
a súdržnosti. Aby bol tento program úspešný, tieto politiky by mali viac prispievať
k plneniu cieľov a zámerov súvisiacich so životným prostredím. Takisto
aj úsilie primárne zamerané na dosiahnutie zlepšenia životného prostredia by
malo byť navrhnuté tak, aby prinieslo spoločné prínosy pre ostatné
politiky všade tam, kde je to možné. Napríklad úsilie o obnovu ekosystémov
môže byť zamerané na úžitok biotopov a druhov a zachytávanie
a ukladanie oxidu uhličitého, pričom súčasne napomáha lepšie
poskytovanie ekosystémových služieb, ktoré sú životne dôležité pre mnohé
hospodárske odvetvia, ako napr. opeľovanie alebo čistenie vody pre
poľnohospodárstvo, a vytváranie ekologických pracovných miest.
86.         S cieľom zlepšiť
začlenenie problematiky životného prostredia a súdržnosť politík
program zabezpečí, že do roku 2020:
a)      budú sektorové politiky na úrovni EÚ
a na úrovni členských štátov vypracúvané a vykonávané spôsobom,
ktorý podporuje príslušné ciele a zámery súvisiace so životným prostredím
a s klímou.
Na tieto účely je potrebné najmä:
a)      začleňovať kritériá
podmienenosti a stimuly súvisiace so životným prostredím a klímou do
politických iniciatív vrátane revízií a reforiem existujúcej politiky, ako
aj do nových iniciatív na úrovni EÚ a členských štátov,
b)      vykonávať systematické hodnotenie ex
ante environmentálnych, sociálnych a hospodárskych vplyvov politických
iniciatív na úrovni EÚ a na úrovni členských štátov s cieľom
zabezpečiť ich súdržnosť a účinnosť.
RIEŠENIE
MIESTNYCH, REGIONÁLNYCH A CELOSVETOVÝCH PROBLÉMOV
Prioritný cieľ 8: Posilniť
udržateľnosť miest v EÚ
87.         EÚ je husto obývaná a do
roku 2020 bude pravdepodobne 80 % obyvateľov EÚ žiť
v mestských a prímestských oblastiach. Kvalitu života tak bude priamo
ovplyvňovať stav životného prostredia v mestách. Vplyv miest na
životné prostredie sa prejavuje aj za ich reálnymi hranicami, lebo mestá sa pri
uspokojovaní dopytu po potravinách, energii, priestore, zdrojoch a pri
nakladaní s odpadom do značnej miery opierajú o prímestské
a vidiecke regióny.
88.         Väčšina miest čelí
spoločným hlavným environmentálnym problémom, ku ktorým patrí zlá kvalita
ovzdušia, vysoká úroveň hluku, emisie skleníkových plynov, nedostatok
vody, povodne a búrky, kontaminované lokality, opustené priemyselné
objekty a zóny a odpad. Európske mestá však zároveň určujú normy
udržateľného rozvoja miest a často prichádzajú
s priekopníckymi inovatívnymi riešeniami environmentálnych problémov[71]. Pre stále rastúci počet
európskych miest predstavuje udržateľnosť z hľadiska životného
prostredia ústredný prvok ich stratégií rozvoja.
89.         Občania EÚ, či už
obyvatelia miest alebo vidieka, majú prospech z celej škály politík
a iniciatív EÚ, ktoré podporujú trvalo udržateľný rozvoj mestských
oblastí. Na to je však potrebná účinná a efektívna koordinácia na
rôznych úrovniach správy, a to aj v cezhraničnom meradle,
a systematické zapájanie regionálnych a miestnych orgánov do
plánovania, tvorby a rozvoja politík, ktoré majú vplyv na kvalitu mestského
prostredia. Mohli by to pomôcť zabezpečiť mechanizmy lepšej
koordinácie na vnútroštátnej a regionálnej úrovni navrhnuté
v spoločnom strategickom rámci pre budúce obdobie financovania
a vytvorenie „platformy mestského rozvoja“[72], čo navyše umožní zapojiť
viac skupín zainteresovaných strán a širokú verejnosť do rozhodnutí,
ktoré sa ich týkajú. Miestne a regionálne orgány pocítia aj výhody
ďalšieho vývoja nástrojov na racionalizáciu zhromažďovania a správy
údajov o životnom prostredí a na uľahčenie výmeny
informácií a osvedčených postupov, ako aj úsilia o zlepšenie vykonávania
právnych predpisov v oblasti životného prostredia na úrovni Únie
a vnútroštátnej a miestnej úrovni.[73]
To je v súlade so záväzkom, ktorý bol prijatý na samite Rio+20, a to podporovať
integrovaný prístup k plánovaniu, výstavbe a správe udržateľných
miest a mestských aglomerácií. Integrované prístupy k mestskému
územnému plánovaniu, ktoré plne zohľadňujú dlhodobé aspekty ochrany
životného prostredia spolu s hospodárskymi a so sociálnymi výzvami, majú
zásadný význam na dosiahnutie toho, aby mestské komunity predstavovali udržateľné,
efektívne a zdravé prostredie pre život a prácu.
90.         EÚ by mala ďalej
podporovať a v prípade potreby rozširovať existujúce
iniciatívy, ktorými sa podporujú inovácie a osvedčené postupy
v mestách, vytváranie sietí a výmenu informácií medzi nimi,
a mala by povzbudzovať mestá, aby predviedli svoje vedúce postavenie
v oblasti trvalo udržateľného rozvoja miest[74]. Inštitúcie EÚ
a členské štáty by mali uľahčiť a podporiť
čerpanie finančných prostriedkov EÚ dostupných v rámci politiky
súdržnosti a ďalších fondov na podporu miest v ich úsilí
o posilnenie trvalo udržateľného rozvoja miest, zvyšovanie informovanosti
a povzbudenie zapojenia miestnych aktérov.[75] Vypracovanie súboru kritérií
udržateľnosti pre mestá a jeho schválenie by poskytlo takýmto
iniciatívam spoločný referenčný základ a podporilo by súdržný a
integrovaný prístup k trvalo udržateľnému rozvoju miest.
91.         S cieľom posilniť
udržateľnosť miest EÚ program zabezpečí, že do roku 2020:
a)      väčšina miest v EÚ bude vykonávať
politiky udržateľného mestského územného plánovania a projektovania.
Na tieto účely je potrebné najmä:
a)      vymedziť a schváliť súbor
kritérií na posudzovanie environmentálnej výkonnosti miest s prihliadnutím
na hospodárske a sociálne vplyvy,
b)      zabezpečiť, aby mestá mali
potrebné informácie o financovaní opatrení zameraných na zvýšenie ich
udržateľnosti a prístup k tomuto financovaniu. 
Prioritný cieľ 9: Zvýšiť
účinnosť EÚ pri riešení regionálnych a celosvetových problémov v
oblasti životného prostredia a zmeny klímy
92.         Udržateľnosť
životného prostredia je kľúčová pri znižovaní chudoby a na
zabezpečenie kvality života a hospodárskeho rastu.[76] Na samite RIO+20 svetoví lídri
obnovili svoj záväzok k trvalo udržateľnému rozvoju a uznali úlohu
inkluzívneho ekologického hospodárstva ako dôležitého nástroja na dosiahnutie
trvalo udržateľného rozvoja, a tiež zásadnú úlohu zdravého životného
prostredia pri zabezpečovaní potravinovej bezpečnosti
a znižovaní chudoby. Vzhľadom na rastúci počet obyvateľov
v čoraz urbanizovanejšom svete budú na riešenie týchto otázok
potrebné opatrenia v oblasti ochrany vody, oceánov, udržateľného
využívania pôdy a ekosystémov, účinného využívania zdrojov (najmä
odpadu), udržateľnej energie a zmeny klímy vrátane postupného
ukončovania dotácií na fosílne palivá. Budú sa musieť riešiť cieleným
prístupom na miestnej alebo vnútroštátnej úrovni alebo na úrovni Únie, ako aj
angažovaným zapojením sa do medzinárodného úsilia o nájdenie riešení
potrebných na zabezpečenie trvalo udržateľného rozvoja na celom
svete.
93.         Závery samitu RIO+20 bude nutné
zohľadniť v prioritách vnútornej a vonkajšej politiky Únie
a jej členských štátov. Únia by zároveň mala podporiť
vytvorenie politického fóra na vysokej úrovni, ktoré by malo postupne
nahradiť Komisiu pre trvalo udržateľný rozvoj a sledovať
realizáciu záverov samitu RIO+20. 
94.         Mnohé z prioritných
cieľov stanovených v tomto programe sa dajú plne dosiahnuť iba v
rámci globálneho prístupu a v spolupráci s partnerskými krajinami.
Preto by sa Únia a jej členské štáty mali zapojiť do príslušných
medzinárodných, regionálnych a dvojstranných procesov odhodlaným,
sústredeným, jednotným a súdržným spôsobom. Mali by naďalej by
podporovať účinný rámec pravidiel globálnej politiky životného
prostredia doplnený o účinnejší, strategický prístup, v ktorom
sú dvojstranné a regionálne politické dialógy a spolupráca prispôsobené
strategickým partnerom Únie[77],
kandidátskym a susedným krajinám a rozvojovým krajinám, podporený primeraným
financovaním.
95.         Časové obdobie, na ktoré
sa vzťahuje tento program, zodpovedá kľúčovým fázam
medzinárodnej politiky v oblasti klímy, biodiverzity a chemických
látok. Aby sa neprekročil strop 2 °C bude potrebné znížiť do
roku 2050 celosvetové emisie skleníkových plynov minimálne o 50 % v
porovnaní s úrovňami v roku 1990. Strany Rámcového dohovoru
Organizácie Spojených národov o zmene klímy UNFCCC[78] sa však zaviazali len
k polovičnému zníženiu emisií požadovanému do roku 2020. Bez prijatia
rozhodnejších celosvetových opatrení je zmiernenie zmeny klímy nepravdepodobné.
Aj v tom najlepšom prípade budú krajiny vo zvýšenej miere čeliť
nevyhnutným dôsledkom zmeny klímy vzhľadom na historické emisie
skleníkových plynov a budú musieť vypracovať stratégie na
prispôsobenie sa tejto zmene. Podľa Durbanskej platformy pre posilnenú
činnosť sa má do roku 2050 schváliť a od roku 2020 realizovať
komplexná a rozsiahla dohoda platná pre všetkých. EÚ sa bude naďalej
aktívne zapájať do tohto procesu aj do diskusií o tom, ako
preklenúť rozdiel v súčasných záväzkoch na zníženie emisií medzi
vyspelými a rozvojovými krajinami, a diskusií o opatreniach
potrebných na udržanie trendu znižovania emisií zlučiteľného s 2 °C
cieľom. Nadväzné kroky po samite RIO+20 by mali takisto prispieť k znižovaniu
emisií skleníkových plynov, a tým podporovať boj proti zmene klímy.
EÚ by mala zároveň pokračovať v ďalšom prehlbovaní
partnerstva so strategickými partnermi v oblasti zmeny klímy
a prijať ďalšie opatrenia na začleňovanie aspektov
životného prostredia a klímy do svojej rozvojovej politiky.
96.         Globálne ciele v oblasti
biodiverzity[79]
stanovené v rámci Dohovoru o biodiverzite (DBD) sa musia
dosiahnuť do roku 2020 ako základ na zastavenie
a v konečnom dôsledku zvrátenie straty biodiverzity
v celosvetovom meradle. EÚ prispeje k tomuto úsiliu spravodlivým
dielom aj tým, že splní ciel zdvojnásobiť do roku 2015 financovanie
súvisiace s biodiverzitou určené rozvojovým krajinám
a udržať túto úroveň financovania do roku 2020[80] . Na rok 2020 už existuje
globálny cieľ týkajúci sa riadenia rizík, ktoré predstavujú chemické
látky. EÚ bude naďalej zohrávať aktívnu a konštruktívnu úlohu,
aby sa tieto procesy úspešne zavŕšili.
97.         EÚ dosiahla dobré výsledky,
pokiaľ ide o účasť v mnohostranných dohodách
týkajúcich sa životného prostredia, aj napriek tomu, že mnohé členské
štáty dosiaľ kľúčové dohody neratifikovali. To oslabuje dôveryhodnosť
EÚ pri súvisiacich rokovaniach. Členské štáty a EÚ by mali
zabezpečiť včasnú ratifikáciu všetkých mnohostranných dohôd
týkajúcich sa životného prostredia, ktorých sú signatármi.
98.         EÚ by mala využiť svoju
pozíciu jedného z najväčších trhov na svete aj na presadzovanie
politík a prístupov, ktoré znižujú tlak na celosvetovú základňu
prírodných zdrojov. To možno dosiahnuť zmenou modelov spotreby
a výroby, ako aj tým, aby politiky v oblasti obchodu
a vnútorného trhu podporovali dosiahnutie cieľov v oblasti
životného prostredia a klímy a poskytovali ostatným krajinám stimuly,
aby aktualizovali a presadzovali svoje environmentálne regulačné
rámce a normy. EÚ bude naďalej podporovať trvalo udržateľný
rozvoj prostredníctvom rokovaní a uplatňovaním cielených ustanovení
vo svojich medzinárodných obchodných dohodách a mala by zvážiť
ďalšie možnosti politiky na zníženie vplyvu spotreby EÚ na životné
prostredie v krajinách mimo EÚ. Príkladom takejto možnosti politiky sú
dvojstranné partnerstvá pre presadzovanie práva, správu a obchod
v lesnom hospodárstve (FLEGT), ktoré stanovujú rámec na zabezpečenie
toho, že na trh EÚ sa z partnerských krajín dostane výlučne legálne
vyťažené drevo. 
99.         EÚ by mala naďalej
podporovať obchodné postupy šetrné k životnému prostrediu. Nové
povinnosti vyplývajúce z iniciatívy EÚ Sociálna zodpovednosť podnikov[81] pre spoločnosti kótované
na burze a pre veľké spoločnosti nekótované na burze, ktoré pôsobia
v ťažobnom priemysle a ťažbe dreva v primárnych lesoch,
vykazovať platby vyplatené štátu, zvýšia transparentnosť
a zodpovednosť v súvislosti so spôsobom využívania prírodných
zdrojov. EÚ ako popredný poskytovateľ ekologických výrobkov a služieb
by mala presadzovať globálne ekologické štandardy, voľný obchod
s ekologickými výrobkami a službami, zavádzanie ďalších technológií
šetrných k životnému prostrediu, ochranu investícií a práv duševného
vlastníctva a medzinárodnú výmenu osvedčených postupov.
100.       S cieľom zvýšiť účinnosť
EÚ pri riešení regionálnych a celosvetových problémov v oblasti životného
prostredia a zmeny klímy program zabezpečí, že do roku 2020:
a)      sa závery samitu RIO+20 plne začlenia
do vonkajších politík EÚ a EÚ bude účinne prispievať
k celosvetovému úsiliu o realizáciu dohodnutých záväzkov vrátane
záväzkov v rámci dohovorov z Ria,
b)      EÚ bude účinne podporovať vnútroštátne,
regionálne a medzinárodné úsilie o riešenie problémov v oblasti
životného prostredia a zmeny klímy a o zabezpečenie trvalo
udržateľného rozvoja,
c)      sa zníži vplyv spotreby v EÚ na
životné prostredie za jej hranicami.
Na tieto účely je potrebné najmä:
a)      pracovať na prijatí cieľov
trvalo udržateľného rozvoja, ktoré: a) sa zameriavajú na prioritné oblasti
inkluzívneho ekologického hospodárstva a širšie ciele trvalo udržateľného
rozvoja v oblastiach, akými sú energetika, voda, bezpečnosť
potravín, oceány a udržateľná spotreba a výroba, ako aj na prierezové
témy, akými sú rovnosť, sociálne začlenenie, dôstojná práca, právny
štát a dobrá správa vecí verejných, b) sú univerzálne použiteľné
a zahŕňajú všetky tri oblasti trvalo udržateľného rozvoja,
c) sú posudzované a majú stanovené ciele a ukazovatele a d) sú v
súlade s rámcom pre rozvoj po roku 2015 a sú do neho začlenené
a podporujú opatrenia v oblasti zmeny klímy,
b)      pracovať na účinnejšej
štruktúre OSN pre trvalo udržateľný rozvoj posilňovaním Programu OSN
pre životné prostredie (UNEP) v súlade so závermi samitu RIO+20 a súčasne
pokračovať v úsilí o povýšenie štatútu UNEP na agentúru OSN
a podporovať prebiehajúce snahy o lepšiu súčinnosť
medzi mnohostrannými dohodami týkajúcimi sa životného prostredia,
c)      posilňovať vplyv rôznych
zdrojov financovania vrátane daní a mobilizácie domácich zdrojov,
súkromných investícií, nových a inovatívnych zdrojov a vytvárať
možností využitia rozvojovej pomoci na posilnenie týchto iných zdrojov
financovania v rámci stratégie financovania trvalo udržateľného
rozvoja vytýčenej v Riu aj vo vlastných politikách EÚ, vrátane
medzinárodných záväzkov týkajúcich sa financovania v oblasti zmeny klímy a biodiverzity,
d)      strategickejšie sa angažovať s
partnerskými krajinami. Súčasťou toho by malo byť zameranie sa
na spoluprácu: 1) so strategickými partnermi na podporu osvedčených
postupov v domácej politike a právnych predpisov v oblasti
životného prostredia a na zbližovanie pri mnohostranných rokovaniach
o životnom prostredí, 2) s krajinami, na ktoré sa vzťahuje
európska susedská politika, na zabezpečenie postupnej aproximácie s hlavnou
politikou a právnymi predpismi v oblasti životného prostredia
a na posilnenie spolupráce pri riešení regionálnych problémov v oblasti
životného prostredia a zmeny klímy, 3) s rozvojovými krajinami na podporu
ich úsilia o ochranu životného prostredia, boj proti zmene klímy a zmierňovanie dôsledkov
prírodných katastrof, ako aj o plnenie medzinárodných záväzkov v oblasti
životného prostredia ako príspevku k znižovaniu chudoby a k trvalo
udržateľnému rozvoju,
e)      zapojiť sa do mnohostranných
procesov v oblasti životného prostredia vrátane UNFCCC, DBD a dohovorov
týkajúcich sa chemických látok, ako aj do ďalších príslušných fór, ako sú
Medzinárodná organizácia civilného letectva a Medzinárodná námorná organizácia,
ucelenejším, proaktívnejším a účinnejším spôsobom s cieľom
zabezpečiť splnenie záväzkov pre rok 2020 na úrovni EÚ a na
celosvetovej úrovni a dohodnúť sa na medzinárodných opatreniach,
ktoré majú byť prijaté po roku 2020, 
f)       ratifikovať všetky kľúčové
mnohostranné dohody o životnom prostredí s dostatočným predstihom
do roku 2020,
g)      v globálnom kontexte posúdiť
vplyv spotreby potravinového a nepotravinového tovaru v EÚ na životné
prostredie a vyhodnotiť súvisiace možné reakcie.
SLEDOVANIE POKROKU
101.       Komisia zabezpečí
sledovanie vykonávania programu v rámci procesu pravidelného monitorovania
stratégie Európa 2020. Vyhodnotenie programu sa uskutoční do roku 2020,
a to predovšetkým na základe správy o stave životného prostredia EEA.
102.       Medzi ukazovatele používané na
sledovanie pokroku dosiahnutého pri plnení prioritných cieľov programu patria
ukazovatele, ktoré EEA používa na sledovanie stavu životného prostredia,
a ukazovatele používané na sledovanie plnenia existujúcich cieľov
a vykonávania právnych predpisov v oblasti životného prostredia
a klímy, vrátane cieľov pre klímu a energetiku, biodiverzitu
a míľnikov týkajúcich sa účinného využívania zdrojov. Doplnkové
ukazovatele na meranie celkového pokroku dosiahnutého pri prechode smerom na európske
hospodárstvo a spoločnosť účinne využívajúce zdroje a jeho
prínosu k prosperite a blahobytu budú vypracované v spolupráci
so zainteresovanými stranami v rámci plánu pre Európu efektívne
využívajúcu zdroje. 
[1]               Ú. v. EÚ C , , s. .
[2]               Ú. v. EÚ C , , s. .
[3]               KOM(2010) 2020 (Ú. v EÚ C 88, 19.3.2011) a EUCO
13/10.
[4]               KOM(2010) 2020, Ú. v. EÚ C 88, 19.3.2011.
[5]               Nariadenie (ES) č. 443/2009, smernica 2009/28/ES,
smernica 2009/29/ES, smernica 2009/30/ES, smernica 2009/31/ES, rozhodnutie
č. 406/2009/ES, všetky v Ú. v. EÚ L 140, 5.6.2009.
[6]               KOM(2011) 112, Ú. v. EÚ C 140, 11.5.2011.
[7]               KOM(2011) 244, Ú. v. EÚ C 264, 8.9.2011.
[8]               KOM(2011) 571, Ú. v. EÚ C 37, 10.2.2012.
[9]               KOM(2010) 546, Ú. v. EÚ C 121,
19.4.2011.
[10]             Európska rada 8. – 9. marca 2007.
[11]             EUCO 7/10, závery Rady 7536/10, KOM(2011) 244.
[12]             Smernica 2000/60/ES, Ú. v. ES L 327, 22.12.2000.
[13]             Smernica 2008/56/ES, Ú. v. EÚ L 164, 25.6.2008.
[14]             Rozhodnutie Európskeho parlamentu a Rady
1600/2002/ES, Ú. v. ES L 242, 10.8.2002, smernica 2008/50/ES, Ú. v. EÚ L 152,
11.6.2008.
[15]             Rozhodnutie Európskeho parlamentu a Rady 1600/2002/ES
Ú. v. ES L 242, 10.8.2002, Johannesburský plán vykonávania (WSSD 2002).
[16]             Smernica 2008/98/ES, Ú. v. EÚ L 312, 22.11.2008.
[17]             Závery Rady z 11. júna 2012, KOM(2011) 571.
[18]             Valné zhromaždenie Organizácie Spojených národov
A/Res/66/288.
[19]             KOM(2010) 543, Ú. v. EÚ C 121, 19.4.2011.
[20]             KOM(2010) 543, Ú. v. EÚ C 121, 19.4.2011.
[21]             The economic benefits of environmental policy (Hospodárske
prínosy politiky životného prostredia) (IES, Vrije Universiteit Amsterdam,
2009), COM(2012) 173, Implementing EU legislation for Green Growth (Vykonávanie
právnych predpisov EÚ pre ekologický rast) (BIO Intelligence Service 2011).
[22]             Smernica 92/43/EHS, Ú. v. ES L 206, 22.7.1992.
[23]             SEK(2011) 1067, Životné prostredie Európy – stav
a perspektíva 2010: Hodnotenie globálnych megatrendov (EEA, 2010).
[24]             Správa o globálnej udržateľnosti vydaná panelom
odborníkov, ktorý zriadil generálny tajomník OSN, pod názvom „Resilient People,
Resilient Planet: A future worth choosing“ (Odolní ľudia, odolná planéta: budúcnosť hodná našej voľby),
2012.
[25]             Identifikované boli prahové hodnoty spojené
s deviatimi „hranicami možností našej planéty“, ktorých prípadné
prekročenie by, mohlo viesť k nezvratným zmenám
s potenciálne katastrofálnymi následkami pre človeka vrátane zmeny
klímy, straty biodiverzity, celosvetového využívania sladkých vôd,
okysľovania oceánov, cyklov dusíka a fosforu a zmeny využívania
pôdy (, ročník 14, č. 2, 2009).
[26]             Environmentálny výhľad OECD do roku 2050 (OECD 2012).
[27]             KOM(2011) 244, Ú. v. EÚ C 264, 8.9.2011.
[28]             KOM(2011) 571, Ú. v. EÚ C 37 of 10.2.2012.
[29]             KOM(2011) 112, Ú. v. EÚ C 140 of 11.5.2011.
[30]             KOM(2011) 885, Ú. v. EÚ C 102 of 5.4.2012.
[31]             KOM(2011) 144, Ú. v. EÚ C 140 of 11.5.2011.
[32]             Rezolúcia Valného zhromaždenia Organizácie Spojených
národov č. 66/288.
[33]             Smernica 2000/60/ES, Ú. v. ES L 327, 22.12.2000.
[34]             Smernica 2008/56/ES, Ú. v. EÚ L 164, 25.6.2008.
[35]             Smernica 2008/50/ES, Ú. v. EÚ L 152, 11.6.2008, a smernica
2004/107/ES, Ú. v. EÚ L 23, 26.1.2005.
[36]             Smernica
2009/147/ES, Ú. v. EÚ L 20, 26.1.2010 a smernica 92/43/EHS, Ú. v. ES L 206,
22.7.1992.
[37]             Technická správa EEA 12/2010.
[38]             KOM(2011) 244, Ú. v. EÚ C 264, 8.9.2011.
[39]             COM(2012) 673.
[40]             KOM(2011) 625, Ú. v. EÚ C 37, 10.2.2012.
[41]             KOM(2011) 144, Ú. v. EÚ C 140, 11.5.2011.
[42]             KOM(2006) 232 (Ú. v. EÚ C 332, 30.12.2006) navrhuje
smernicu, ktorou sa ustanovuje rámec pre ochranu pôdy a ktorou sa mení
a dopĺňa smernica 2004/35/ES.
[43]             KOM(2011) 571, Ú. v. EÚ C 37, 10.2.2012.
[44]             KOM(2011) 112, Ú. v. EÚ C 140, 11.5.2011.
[45]             Fostering Innovation for Green Growth (Podpora inovácií pre
ekologický rast) (OECD 2011) a The Eco-Innovation Gap: An economic
opportunity for business (Ekologické inovácie ako medzera na trhu: Ekonomická
príležitosť pre podnikanie) (EIO 2012).
[46]             COM(2012) 173, zatiaľ neuverejnené v Úradnom
vestníku.
[47]             V roku 2008 odvetvie ekologického priemyslu EÚ
zamestnávalo okolo 2,7 milióna ľudí a v roku 2012 to môže
byť okolo 3,4 milióna (Ecorys, 2012).
[48]             KOM(2011) 899, Ú. v. EÚ C 102, 5.4.2012.
[49]             The
impact of renewable energy policy on economic growth and employment in the EU (Vplyv
politiky energie z obnoviteľných zdrojov na hospodársky rast
a zamestnanosť v EÚ) (Employ-RES 2009).
[50]                    Právne predpisy
o ekodizajne, označovaní energetickými štítkami, environmentálnej
značke, environmentálnom manažérstve a audite (EMAS) a o nekalých
obchodných praktikách sa budú revidovať do roku 2015.
[51]             KOM(2011) 899, Ú. v. EÚ C 102, 5.4.2012.
[52]             Ročná tvorba potravinového odpadu v EÚ dosahuje
približne 89 miliónov ton, čo predstavuje 179 kg na
obyvateľa (BIO Intelligence Service 2010). Súhrnné dôsledky bytovej
výstavby a infraštruktúry predstavujú okolo 15 – 30 % všetkých
environmentálnych tlakov súvisiacich so spotrebou v Európe
a prispievajú približne 2,5 t ekvivalentu CO2 na obyvateľa
ročne (SEK(2011) 1067).
[53]             Nariadenie č. 106/2008/ES, Ú. v. EÚ L 39, 13.2.2008,
smernica 2009/33/ES, Ú. v. EÚ L 120, 15.5.2009 a nová smernica
o energetickej účinnosti 2012/27/EÚ, Ú. v. EÚ L 315, 14.11.2012.
[54]             Napríklad pri úplnom vykonávaní právnych predpisov EÚ
v oblasti odpadu by sa do roku 2020 ročne ušetrilo 72 miliárd
EUR, ročný obrat odvetvia odpadového hospodárstva a recyklácie
v EÚ by sa zvýšil o 42 miliárd EUR a vytvorilo by sa vyše
400 000 pracovných miest. 
[55]             Smernica 2008/98/ES, Ú. v. EÚ L 312, 22.11.2008.
[56]             COM(2012) 673.
[57]             Osobitný prieskum Eurobarometra 365 (2011).
[58]             EEA „Životné prostredie Európy – Stav a perspektíva
2010“ (SOER 2010).
[59]             SOER 2010.
[60]             Náklady spojené s nevykonávaním environmentálneho acquis
(COWI 2011).
[61]             COM(2012) 95, Ú. v. EÚ C 171, 16.6.2012.
[62]             KOM(2008) 773, Ú. v. EÚ C 76, 25.3.2010.
[63]             COM(2008) 46, Ú. v. EÚ
C 118, 15.5.2008.
[64]             Smernica Európskeho parlamentu a Rady 2007/2/ES,
ktorou sa zriaďuje Infraštruktúra pre priestorové informácie
v Európskom spoločenstve (Inspire), Ú. v. EÚ L 108, 25.4.2007.
[65]             Nariadenie Európskeho parlamentu a Rady (EÚ) č.
911/2010/EÚ o Globálnom monitorovaní pre životné prostredie
a bezpečnosť (GMES), Ú. v. EÚ L 276, 20.10.2010.
[66]                    COM(2012) 216.
[67]          KOM(2011) 681,
Ú. v. EÚ C 37, 10.2.2012.
[68]             EUCO 76/12.
[69]             Smernica 2001/42/ES, Ú. v. ES L 197, 21.7.2001.
[70]             Smernica 85/337/EHS, Ú. v. ES L 175, 5.7.1985.
[71]             Pozri napríklad správu „Mestá zajtrajška“ (Európska
komisia, 2011) a pracovný dokument útvarov Komisie (2012) č. 101.
[72]             KOM(2011) 615, Ú. v. EÚ C 37, 10.2.2012.
[73]             Napríklad informačný systém o vode pre Európu
(WISE), európsky informačný systém pre biodiverzitu (BISE) a európska
platforma pre adaptáciu na zmenu klímy (CLIMATE-ADAPT).
[74]             Príklady zahŕňajú európske partnerstvo
v oblasti inovácií pre inteligentné mestá a inteligentné komunity C
(2012) 4701, cenu Európske hlavné zelené mesto a výskumnú iniciatívu
spoločného plánovania Mestská Európa.
[75]             Komisia navrhla vyčleniť minimálne 5 %
z Európskeho fondu regionálneho rozvoja v každom členskom štáte
na financovanie integrovaného udržateľného rozvoja miest.
[76]             Správa o ľudskom rozvoji (UNDP, 2011). 
[77]             Brazília, Kanada, Čína, India, Japonsko, Mexiko,
Rusko, Južná Afrika, Južná Kórea a Spojené štáty americké
a ďalšie krajiny skupiny G20 (t. j. Argentína, Austrália,
Indonézia, Saudská Arábia a Turecko).
[78]             „Bridging the emissions gap“ (Preklenutie emisných
rozdielov), (UNEP, 2011). 
[79]             Strategický plán DBD pre biodiverzitu na obdobie rokov
2011 – 2020.
[80]             Rozhodnutie DBD XI/4.
[81]             Návrhy na revíziu smernice o transparentnosti KOM(2011)
683 a smerníc o účtovníctve KOM(2011) 684.